ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ - Ανάπτυξη του Συστήματος Πληροφοριών Σένγκεν II και πιθανές συνέργιες με το μελλοντικό Σύστημα Πληροφοριών για τις Βίζες (VIS)

ΠΕΡΙΕΧΟΜΕΝΑ

1. Εισαγωγή

1.1. Εύρος της ανακοίνωσης

1.2. Το σύστημα πληροφοριών Σένγκεν - Από το σημερινό SIS προς το SIS II

1.2.1. Το σημερινό SIS

1.2.2. Η ανάγκη για ένα SIS νέας γενιάς

1.3. Η ανάπτυξη του SIS II

1.4. Εμπόδια και βασικά θέματα

1.4.1. Εμπόδια

1.4.2. Βασικά θέματα

2. Έκθεση προόδου

2.1. Επιτευχθέντα αποτελέσματα (Ιανουάριος-Ιούνιος 2003) και οι επόμενες ενέργειες (Ιούλιος-Δεκέμβριος 2003)

2.1.1. Βασική ενέργεια: μελέτη σκοπιμότητας

2.1.2. Τωρινή δραστηριότητα: προετοιμασία του διαγωνισμού

2.1.3. Οι επόμενες ενέργειες

2.1.4. Επιτροπή SIS II

2.1.5. Συμμετοχή των υπό προσχώρηση χωρών

2.1.6. Διαχείριση του έργου από την Επιτροπή

3. Αρχιτεκτονική

3.1. Προϋποθέσεις του SIS II

3.1.1. Γενικές προϋποθέσεις

3.1.2. Σχετική βαρύτητα των προϋποθέσεων

3.2. Επιλογή της αρχιτεκτονικής: διαδικασία και μέθοδος.

3.2.1. Διαδικασία επιλογής της αρχιτεκτονικής

3.2.2. Τελική σύσταση: Υβριδική αρχιτεκτονική χωρίς δεδομένα στην εθνική διασύνδεση

4. Λειτουργίες

4.1. Γενική προσέγγιση

4.2. Κατάλογος λειτουργιών του SIS II

4.3. Η χρήση της βιομετρίας

5. Χρονοδιάγραμμα

6. Κόστος

6.1. Το αποτέλεσμα της μελέτης σκοπιμότητας

6.2. Σύγκριση των λύσεων

6.3. Κατανομή του κόστους

6.3.1. Κόστος σχετικά με τη διάθεση του SIS II

6.3.2. Κόστος σχετικά με την εκμετάλλευση

6.4. Δημοσιονομική επίπτωση του έργου

7. Διαχείριση και ενοικίαση του SIS II

7.1. Εισαγωγή

7.2. Τεχνική διαχείριση του SIS II

7.2.1. Στρατηγική διαχείριση

7.2.2. Λειτουργική διαχείριση

7.3. Έδρα του κεντρικού τμήματος του SIS II

8. Το μελλοντικο συστημα πληροφοριων για τισ βιζεσ και συνεργιεσ με το SIS II

8.1. Πολιτικό πλαίσιο

8.2. Εισαγωγή του Συστήματος Πληροφοριών για τις Βίζες (VIS)

8.3. Πιθανές συνέργιες με ένα μελλοντικό Σύστημα Πληροφοριών για τις Βίζες (VIS)

8.4. Χρηματοοικονομική επισκόπηση του VIS

9. Νομική επίπτωση

10. Προστασία των δεδομενων προσωπικου χαρακτηρα

11. Συμπεράσματα

12. Παράρτημα 1: Χρονοδιάγραμμα Ιανουαρίου - Ιουνίου 2003 για το SIS II

13. Παραρτημα 2: Προσωρινο Χρονοδιάγραμμα μεχρι το 2007

14. Παραρτημα 3: Νομοθετικο δημοσιονομικο δελτίο

1. Εισαγωγή

1.1. Εύρος της ανακοίνωσης

Στόχος της παρούσας ανακοίνωσης είναι:

* Να παρουσιάσει στο Συμβούλιο και το Ευρωπαϊκό Κοινοβούλιο την έκθεση προόδου σχετικά με το δεύτερης γενιάς Σύστημα Πληροφοριών Σένγκεν (SIS II), που αφορά τις δραστηριότητες οι οποίες εκτελέστηκαν κατά το πρώτο εξάμηνο του 2003 [1] καθώς και το μελλοντικό χρονοδιάγραμμα [2] .

[1] Υπεβλήθη στο Συμβούλιο και στο Ευρωπαϊκό Κοινοβούλιο βάσει του άρθρου 6 του κανονισμού του Συμβουλίου αριθ. 2424/2001 της 6ης Δεκεμβρίου 2001 σχετικά με την ανάπτυξη του δεύτερου Συστήματος Πληροφοριών Σένγκεν (SIS II) ΕΕ L 328 της 13ης Δεκεμβρίου 2001.

[2] Μια έκθεση προόδου που θα καλύπτει το δεύτερο εξάμηνο του 2003 πρόκειται να δημοσιευθεί στις αρχές τους 2004.

* Να παρουσιάσει με συνοπτικό τρόπο τα αποτελέσματα της μελέτης σκοπιμότητας σχετικά με τη δημιουργία ενός νέου Συστήματος Πληροφοριών Σένγκεν.

* Να επισημάνει τις δημοσιονομικές επιπτώσεις του SIS II με βάση τις λεπτομερείς δημοσιονομικές εκτιμήσεις της μελέτης σκοπιμότητας.

* Να προτείνει λύσεις για την έδρα και την μελλοντική διαχείριση του SIS II.

* Να επισημάνει πώς θα μπορούσαν να δημιουργηθούν συνέργιες με ένα πιθανό μελλοντικό Σύστημα Πληροφοριών για τις Βίζες (VIS).

Η παρούσα ανακοίνωση αποτελεί συνέχεια της ανακοίνωσης της 18ης Δεκεμβρίου 2001 της Επιτροπής προς το Συμβούλιο και το Ευρωπαϊκό Κοινοβούλιο: Ανάπτυξη του Συστήματος Πληροφοριών Σένγκεν II [3].

[3] COM(2001) 720 τελικό.

1.2. Το σύστημα πληροφοριών Σένγκεν - Από το σημερινό SIS προς το SIS II

1.2.1. Το σημερινό SIS

Το SIS είναι ένα σύστημα πληροφοριών το οποίο επιτρέπει στις αρμόδιες αρχές των κρατών μελών, μέσω μιας αυτόματης διαδικασίας διερευνήσεων, να έχουν πρόσβαση σε σήματα κινδύνου που αφορούν πρόσωπα και αντικείμενα. Κατά συνέπεια αποτελεί ένα ζωτικό στοιχείο διαχείρισης των τομέων της ασφάλειας, της ελευθερίας και της δικαιοσύνης για τη ζώνη Σένγκεν χωρίς εσωτερικά σύνορα. Συμβάλλει στην υλοποίηση των διατάξεων σχετικά με την ελεύθερη διακίνηση των προσώπων (τίτλος IV της συνθήκης ΕΚ) και τη δικαστική συνεργασία (τίτλος VI της συνθήκης ΕΕ) σε ποινικά θέματα καθώς και την αστυνομική συνεργασία στο πλαίσιο αυτό.

Το SIS αποτελείται προς το παρόν από τα εθνικά συστήματα [4] που βρίσκονται σε καθένα από τα συμβαλλόμενα μέρη [5]. Τα αρχεία των συστημάτων πρέπει να είναι ουσιαστικά ταυτόσημα με τα εθνικά αρχεία [6] που βρίσκονται στα εθνικά συστήματα καθενός από τα άλλα συμβαλλόμενα μέρη, γεγονός που εξασφαλίζεται μέσω μιας λειτουργίας τεχνικής υποστήριξης. Βάσει του άρθρου 92 της σύμβασης Σένγκεν για την εφαρμογή της συμφωνίας Σένγκεν της 14ης Ιουνίου 1985 η Γαλλία είναι αρμόδια για τη λειτουργία τεχνικής υποστήριξης που βρίσκεται στο Στρασβούργο σε ένα ειδικό περιβάλλον υψηλής ασφάλειας. Το σύστημα του Στρασβούργου ονομάζεται επίσης C.SIS (δηλαδή το κεντρικό σύστημα του SIS). Η λειτουργία υποστήριξης περιλαμβάνει ένα κεντρικό αρχείο το οποίο εξασφαλίζει, μέσω της κατευθείαν διαβίβασης, ότι τα αρχεία των εθνικών συστημάτων θα περιλαμβάνουν ταυτόσημες πληροφορίες. Τις καθημερινές πράξεις του σημερινού SIS τις διαχειρίζεται η Γαλλία αλλά η στρατηγική διαχείριση πραγματοποιείται από διάφορες ομάδες εργασίας του Συμβουλίου με την υποστήριξη της Γενικής Γραμματείας του Συμβουλίου.

[4] Σύστημα (ή ένα σύνολο συστημάτων) που βρίσκονται στην εθνική επικράτεια και είναι υπό την ευθύνη των εθνικών αρχών.

[5] Τα συμβαλλόμενα μέρη είναι χώρες (στο μέλλον ενδέχεται επίσης να είναι και οργανισμοί: Europol για παράδειγμα).

[6] Αντίγραφα (ορισμένα) των αρχείων που είναι αποθηκευμένα στο κεντρικό σύστημα SIS II, τηρούνται στα εθνικά συστήματα και ενημερώνονται τακτικά από το κεντρικό σύστημα SIS II.

1.2.2. Η ανάγκη για ένα SIS νέας γενιάς

Η ανάγκη για ένα SIS νέας γενιάς προκύπτει από την επιθυμία για μια κοινή και ενιαία στρατηγική ασφάλειας στον τομέα της ελεύθερης διακίνησης. Το SIS II είναι ένα βασικό μέσον για την τήρηση της δημόσιας τάξης σε έναν χώρος χωρίς εσωτερικά σύνορα (π.χ. διάβαση των εξωτερικών συνόρων και έκδοση Βίζας και άδειας παραμονής). Η συμβατότητα με άλλες σχετικές - υπάρχουσες ή μελλοντικές - βάσεις δεδομένων στους τομείς αυτούς έχει πάρα πολύ μεγάλη σημασία.

Τα αιτήματα για νέες λειτουργίες και νέους τύπους πληροφοριών συζητούνται συνεχώς στο πλαίσιο των οργάνων λήψης αποφάσεων. Σε εύθετο χρόνο ορισμένα ή όλα θα πρέπει να περιληφθούν στα χαρακτηριστικά του SIS II. Για το λόγο αυτό η δυνατότητα του SIS II να επεκταθεί και να τροποποιηθεί στους τομείς αυτούς αποτελεί ένα ακόμη βασικό χαρακτηριστικό του συστήματος.

Στο τωρινό SIS δεν μπορούν να συμμετέχουν πάνω από 18 κράτη. Λειτουργεί σε 13 κράτη μέλη καθώς και σε 2 άλλα κράτη (Ισλανδία και Νορβηγία) και πρόκειται να λειτουργήσει εν μέρει στο Ηνωμένο Βασίλειο και στην Ιρλανδία στο προβλεπτό μέλλον. Δεν έχει όμως σχεδιαστεί κατά τρόπο ώστε να συμπεριλάβει και τα άλλα κράτη μέλη της ΕΕ που θα προκύψουν από τη διεύρυνση. Για το λόγο αυτό ένας από τους βασικούς στόχους ανάπτυξης του SIS II είναι η δημιουργία ενός συστήματος που θα επιτρέπει την ενσωμάτωση των νέων κρατών μελών. Εξάλλου, η τεχνολογία του σημερινού SIS είναι σαφώς ξεπερασμένη και δεν διαθέτει την ευελιξία εύκολης προσθήκης νέων λειτουργιών.

Για αυτούς τους λόγους το Συμβούλιο έκρινε ότι ήταν απαραίτητο να αναπτυχθεί ένα νέο, δεύτερης γενιάς Σύστημα Πληροφοριών Σένγκεν (SIS II).

Η εντολή για την ανάπτυξη του SIS II δόθηκε στην Επιτροπή τον Δεκέμβριο του 2001 [7] και ισχύει για μια περιορισμένη περίοδο, μέχρι τις 31 Δεκεμβρίου 2006. Αρμόδιοι για το SIS είναι το Συμβούλιο και η Επιτροπή [8]. Ο καθορισμός σαφών και κατανοητών από όλους αρμοδιοτήτων έχει αποδειχθεί δύσκολος κατά καιρούς.

[7] Κανονισμός του Συμβουλίου 2424/2001 και απόφαση του Συμβουλίου 2001/886/ΔΕΥ της 6ης Δεκεμβρίου 2001 σχετικά με την ανάπτυξη του Συστήματος Πληροφοριών Σένγκεν δεύτερης γενιάς (SIS II) - ΕΕ L 328 της 13ης Δεκεμβρίου 2001, σ. 4.

[8] Βλέπε συμπλήρωμα των πρακτικών του Συμβουλίου (Δικαιοσύνη, εσωτερικές υποθέσεις και πολιτική προστασία) της 6ης και 7ης Σεπτεμβρίου 2001 (14997/01 ΑDD 1).

1.3. Η ανάπτυξη του SIS II

Με την επιφύλαξη της μελλοντικής τεχνικής αρχιτεκτονικής, σε ένα αφηρημένο επίπεδο, το SIS II θα μπορούσε να το περιγράψει κανείς ως ένα κεντρικό σύστημα που περιβάλλεται από εθνικές διασυνδέσεις [9]. Κάθε συμβαλλόμενο μέρος θα μπορεί, χρησιμοποιώντας μια εθνική διασύνδεση που θα συνδέεται με το εθνικό του σύστημα, να εισάγει στοιχεία και να έχει πρόσβαση στα δεδομένα. Για τα κράτη που επιθυμούν να αποθηκεύουν πληροφορίες Schengen σε τοπικό επίπεδο, το SIS II περιλαμβάνει επίσης τα εθνικά αρχεία που βρίσκονται στις εγκαταστάσεις τους, τηρούνται με δική τους ευθύνη και ενημερώνονται από το κεντρικό σύστημα.

[9] Το Κεντρικό Σύστημα και οι Εθνικές Διασυνδέσεις αποτελούν το κοινό τμήμα του SIS II που βρίσκεται στις εγκαταστάσεις των συμβαλλόμενων μερών και επιτρέπει την πρόσβασή τους στα δεδομένα και στις υπηρεσίες του SIS II.

Το SIS II θα πρέπει να πληροί τις ακόλουθες βασικές προϋποθέσεις:

* Δυνατότητα επέκτασης

Το σύστημα πρέπει να σχεδιαστεί κατά τέτοιο τρόπο ώστε να μπορεί να εξυπηρετεί πάνω από το διπλάσιο αριθμό συμβαλλόμενων μερών σε σύγκριση με το τωρινό SIS, στον οποίο θα περιλαμβάνονται και οργανισμοί οι οποίοι ενδέχεται να έχουν πλήρη ή μερική πρόσβαση (π.χ. Europol) στις πληροφορίες του SIS.

Θα πρέπει επίσης να είναι σε θέση να παρέχει προαιρετικές και υποχρεωτικές υπηρεσίες (οι χώρες οι οποίες είναι έτοιμες να χρησιμοποιήσουν ένα συγκεκριμένο χαρακτηριστικό θα μπορέσουν να το κάνουν αμέσως, ενώ αυτές που δεν είναι ακόμα έτοιμες δεν θα έχουν κανένα τεχνικό πρόβλημα).

* Ευελιξία

Το τωρινό SIS περιλαμβάνει λειτουργίες οι οποίες συνιστούν ένα συγκεκριμένο σύνολο πληροφοριών (πρόσωπα και αντικείμενα), σύμφωνα με τα άρθρα 95-100 της σύμβασης Σένγκεν. Το SIS II θα πρέπει να έχει τη δυνατότητα να διαχειρίζεται ένα σημαντικά μεγαλύτερο αριθμό δεδομένων και όταν θα τεθεί σε λειτουργία θα πρέπει να μπορεί να επεκταθεί ώστε να περιλάβει νέους τύπους πληροφοριών, νέα αντικείμενα και αργότερα νέες οδηγίες οι οποίες συζητούνται προς το παρόν στο πλαίσιο του Συμβουλίου. Το ιδανικό θα ήταν, μόλις δημιουργηθεί, το σύστημα αυτό να έχει την ευελιξία να ενσωματώνει νέες λειτουργίες καθώς και νέες πληροφορίες και κανόνες χωρίς μεγάλες τεχνικές αλλαγές. Μερικές απ' αυτές θα ήταν η διασύνδεση των σημάτων κινδύνου και η χρησιμοποίηση βιομετρικών πληροφοριών.

* Ομοιομορφία

Η ομοιομορφία αποτελεί μια από τις προϋποθέσεις επειδή ένα πιο ομοιογενές σύστημα, ειδικά όσον αφορά τις εθνικές διασυνδέσεις, θα έχει θετική επίπτωση στις δοκιμές, στην ποιότητα και στην αρτιότητα/ασφάλεια των δεδομένων. Ομοιομορφία θα μπορούσε επίσης να επιδιωχθεί όσον αφορά τους κανόνες επικύρωσης και την πιθανή χρήση κοινών διασυνδέσεων διερεύνησης. Επιπλέον η ομοιομορφία θα έχει ως συνέπεια τη μείωση του συνολικού κόστους του συστήματος.

* Αξιοπιστία

Η αξιοπιστία περιλαμβάνει τη διαθεσιμότητα, την ασφάλεια και την απόδοση. Η υψηλή διαθεσιμότητα αποτελεί προφανή προτεραιότητα του μελλοντικού συστήματος. Περιλαμβάνει επίσης τη δυνατότητα διασφάλισης ότι τα δεδομένα θα είναι σωστά, θα διατίθενται κατά τρόπο ασφαλή και δεν θα είναι αλλοιωμένα. Μια σημαντική πτυχή της υψηλής διαθεσιμότητας είναι επίσης η δυνατότητα μεγιστοποίησης των τρόπων πρόληψης βλάβης ή κατάρρευσης του συστήματος και, στην περίπτωση που αυτό συμβεί παρ' όλα τα προληπτικά μέτρα, η δυνατότητα ταχύτατης αποκατάστασης της λειτουργίας.

Η υψηλή απόδοση έχει μεγάλη σημασία. Για παράδειγμα, η απάντηση σε ένα ερώτημα της αστυνομίας εν ώρα λειτουργίας θα πρέπει να δίνεται εντός πέντε δευτερολέπτων Το SIS II θα πρέπει να είναι σε θέση να περιορίζει το χρόνο διάθεσης των δεδομένων που εισάγονται από ένα τελικό χρήστη σε όλα τα άλλα συμβαλλόμενα μέρη.

* Οικονομία

Λόγω του προβλεπόμενου μεγάλου αριθμού νέων συμβαλλόμενων μερών και του προβλεπόμενου αυξημένου αριθμού νέων λειτουργιών το σύστημα θα πρέπει να σχεδιαστεί κατά τρόπο ώστε να είναι εύκολη η διαχείρισή του τόσο σε κεντρικό όσο και σε τοπικό επίπεδο, προκειμένου να είναι όσο το δυνατόν πιο οικονομικό.

* Ασφάλεια

Τα δεδομένα που αποθηκεύονται στο SIS είναι πολύ ευαίσθητα. Τα δεδομένα σε μεγάλο βαθμό είναι προσωπικά δεδομένα που προέρχονται από τις εθνικές αστυνομικές αρχές και από άλλες αρχές οι οποίες επιτρέπεται να διαχειρίζονται ευαίσθητες πληροφορίες. Τα δεδομένα πρέπει να προστατεύονται ώστε να μην χρησιμοποιούνται από μη εξουσιοδοτημένα πρόσωπα. Η φυσική προστασία (δηλαδή η περιορισμένη φυσική πρόσβαση στο χώρο, στην αίθουσα των μηχανών) και η λογισμική προστασία (περιορισμένη πρόσβαση όσον αφορά την ανάγνωση, την τροποποίηση ή τη διαγραφή) είναι υποχρεωτικές.

1.4. Εμπόδια και βασικά θέματα

1.4.1. Εμπόδια

Τα παρακάτω είναι τα βασικά εμπόδια για την ανάπτυξη του συστήματος SIS II:

* Η μικρή χρονική προθεσμία για τη δημιουργία ενός τόσου περίπλοκου συστήματος όπου η προσαρμογή των εθνικών συστημάτων αποτελεί αρμοδιότητα των κρατών μελών.

* Ο καταμερισμός των αρμοδιοτήτων ανάμεσα στην Επιτροπή και στο Συμβούλιο όπου είναι δύσκολο να καθοριστούν όρια, με συνέπεια να γίνεται ακόμη πιο περίπλοκη η διαδικασία λήψης αποφάσεων.

* Η σημερινή περίπλοκη δομή της ομάδας εργασίας του Συμβουλίου η οποία είναι πιθανόν να οδηγήσει σε επιβράδυνση της διαδικασίας λήψης των αποφάσεων σε σχέση με το απαραίτητο θεσμικό πλαίσιο.

1.4.2. Βασικά θέματα

* Αρχιτεκτονική: η αρχιτεκτονική ενός συστήματος τεχνολογιών πληροφόρησης συνίσταται στον τρόπο με τον οποίο είναι σχεδιασμένα τα φυσικά και λογισμικά στοιχεία (δηλαδή το υλικό και το λογισμικό) καθώς και στη σχέση μεταξύ τους. Η αρχιτεκτονική ενός συστήματος καθορίζει πάντοτε το γενικό του περίγραμμα καθώς και ορισμένους συγκεκριμένους μηχανισμούς. Επειδή δεν είναι δυνατόν να αρχίσει η εφαρμογή ενός συστήματος τεχνολογιών πληροφόρησης χωρίς να είναι γνωστή η αρχιτεκτονική του, θα πρέπει πρώτα να ληφθεί μια απόφαση σχετικά με την αρχιτεκτονική.

* Λειτουργίες: πρόκειται για τις λειτουργικές υπηρεσίες τις οποίες θα πρέπει να παρέχει το SIS II προκειμένου να μπορέσουν τα συμβαλλόμενα μέρη και οι τελικοί χρήστες να προσαρμοστούν προς τους στόχους του SIS. Είναι επίσης δυνατόν να εφαρμοστεί ένα σύστημα τεχνολογιών πληροφόρησης χωρίς να ενημερωθεί ο συμβαλλόμενος σχετικά με το τι πρόκειται να κάνει το σύστημα. Η απόφαση σχετικά με τις γενικές λειτουργίες θα πρέπει να ληφθεί σε ένα αρχικό στάδιο οποιουδήποτε προγράμματος τεχνολογιών πληροφόρησης.

* Συνέργιες: μετά από αίτημα του Συμβουλίου εξετάστηκαν οι πιθανές συνέργιες με το VIS (Σύστημα Πληροφοριών για τις Βίζες). Αυτό έγινε στο πλαίσιο μιας μελέτης σκοπιμότητας για το VIS, η οποία περιελάμβανε συστάσεις σχετικά με τις συνέργιες οι οποίες θα μπορούσαν να προκαλέσουν σημαντικές οικονομίες ιδίως μακροπρόθεσμα.

* Χρηματοδότηση: η μελέτη σκοπιμότητας απέφερε τα χρηματοοικονομικά στοιχεία σχετικά με την εφαρμογή του SIS II, όσον αφορά τον σχεδιασμό, την ανάπτυξη και την λειτουργία του συστήματος περιλαμβανομένου και του υλικού. Προσδιορίζεται επίσης και το κόστος διαχείρισης του συστήματος. Οι προσωρινές δημοσιονομικές εκτιμήσεις αναπροσαρμόστηκαν με βάση αυτά τα στοιχεία και ενημερώθηκε αναλόγως και το συνημμένο στην παρούσα ανακοίνωση δημοσιονομικό δελτίο.

* Ενοικίαση και διαχείριση του κεντρικού συστήματος: λαμβανομένης υπόψη της πολιτικής και νομικής κατάστασης των τωρινών SIS και SIS II καθώς και των λειτουργικών προϋποθέσεων του SIS II, θα πρέπει να γίνει μια εκτίμηση όσον αφορά τις απαραίτητες ρυθμίσεις, την ενοικίαση και τη διαχείριση του κεντρικού συστήματος.

2. Έκθεση προόδου

Η έκθεση αυτή είναι η δεύτερη [10] που συνέταξαν οι υπηρεσίες της Επιτροπής σύμφωνα με το άρθρο 6 του κανονισμού του Συμβουλίου αριθ. 2424/2001 της 6ης Δεκεμβρίου 2001. Στόχος της έκθεσης είναι η περιγραφή της εργασίας που πραγματοποίησαν οι υπηρεσίες της Επιτροπής κατά το πρώτο εξάμηνο του 2003.

[10] Η πρώτη έκθεση υπεβλήθη στις αρχές του 2003 και κάλυπτε ολόκληρο το 2002.

2.1. Επιτευχθέντα αποτελέσματα (Ιανουάριος-Ιούνιος 2003) και οι επόμενες ενέργειες (Ιούλιος-Δεκέμβριος 2003)

Οι βασικές ενέργειες που έχουν γίνει περιγράφονται λεπτομερώς στο έγγραφο εργασίας της Επιτροπής: Έκθεση προόδου 2002 σχετικά με την ανάπτυξη του Συστήματος Πληροφοριών Σένγκεν δεύτερης γενιάς (SIS II).

2.1.1. Βασική ενέργεια: μελέτη σκοπιμότητας

Η μελέτη σκοπιμότητας SIS II, όπως περιγράφεται στην έκθεση προόδου Ιουλίου-Δεκεμβρίου 2002, χωρίστηκε σε τρία μέρη:

* Εκτίμηση της στρατηγικής προσέγγισης όσον αφορά το SIS II που έγινε το 2002 και περιγράφεται λεπτομερώς στην έκθεση προόδου Ιουλίου-Δεκεμβρίου 2002.

* Τεχνική έκθεση, έκθεση σκοπιμότητας και έκθεση ασφάλειας σχετικά με έναν αριθμό των αρχιτεκτονικών λύσεων που θα μπορούσαν να είναι εφικτές για το SIS II, οι οποίες συνετάχθησαν από τον Οκτώβριο του 2002 μέχρι τον Απρίλιο 2003.

* Το σχέδιο των τεχνικών προδιαγραφών που συνετάχθη από τον Μάιο μέχρι τον Ιούνιο του 2003.

Μετά την παραλαβή της πρώτης έκδοσης των εκθέσεων (έκθεση σκοπιμότητας, τεχνική έκθεση και έκθεση ασφάλειας) τον Ιανουάριο του 2003 και την ολοκλήρωση της μελέτης από την Επιτροπή και από την επιτροπή SIS II η επιτροπή SIS II διατύπωσε ευνοϊκή γνώμη σχετικά με την προταθείσα αρχιτεκτονική και οι τελικές εκδόσεις των εκθέσεων εστάλησαν στο Συμβούλιο στις 2 Μαΐου προκειμένου να προετοιμαστεί η διαδικασία λήψης πολιτικών αποφάσεων στις διάφορες ομάδες εργασίας.

Με μια πρόσθετη σύμβαση η οποία υπεγράφη τον Απρίλιο του 2003 η Επιτροπή ζήτησε από τον ανάδοχο να μελετήσει την σκοπιμότητα των ακόλουθων χαρακτηριστικών:

* Μετακίνηση ορισμένων πληροφοριών από τις εθνικές διασυνδέσεις προς το κεντρικό τμήμα.

* Μια άμεση λειτουργία διερευνήσεων στην κεντρική τράπεζα δεδομένων με βάση πρόσθετες πληροφορίες που θα διαθέτουν τα κράτη μέλη.

* Πιθανή συνέργια ανάμεσα στο SIS και στο VIS. Στόχος ήταν η ανάλυση των όρων συνέργιας και η εκτίμηση της επίπτωσης στο δίκτυο και σε κάθε μελετηθείσα αρχιτεκτονική.

Το αποτέλεσμα αυτής της πρόσθετης μελέτης παρουσιάστηκε στην επιτροπή SIS II τον Ιούνιο του 2003.

Η εξέταση «του σχεδίου των τεχνικών προδιαγραφών» χρειάστηκε να μετατεθεί προκειμένου να ληφθούν υπόψη τα συμπεράσματα, που εγκρίθηκαν από το Συμβούλιο Δικαιοσύνης και Εσωτερικών Υποθέσεων στις 5 και 6 Ιουνίου 2003, όσον αφορά την αρχιτεκτονική και τις λειτουργίες. Η έκθεση σχετικά με το σχέδιο των τεχνικών προδιαγραφών διετέθη τον Ιούλιο του 2003.

2.1.2. Τωρινή δραστηριότητα: προετοιμασία του διαγωνισμού

Προκειμένου να παραδοθεί όσο το δυνατόν γρηγορότερα το σύστημα, οι υπηρεσίες της Επιτροπής άρχισαν την προετοιμασία του διαγωνισμού το Φεβρουάριο του 2003.

Μια ενημερωτική ανακοίνωση δημοσιεύθηκε στο τεύχος της Επίσης Εφημερίδας της Ευρωπαϊκής Ένωσης το Μάρτιο του 2003 [11] για να ενημερωθούν οι πιθανοί υποψήφιοι ότι βρισκόταν υπό προετοιμασία ένα μεγάλο έργο τεχνολογίας πληροφόρησης στον τομέα της δικαιοσύνης και των εσωτερικών υποθέσεων της ΕΕ.

[11] ΕΕ, 2003/562-053772.

Μόλις το Συμβούλιο έδωσε τις κατευθύνσεις με τα συμπεράσματά του του Ιουνίου 2003 για την αρχιτεκτονική και τις λειτουργίες του νέου συστήματος, τον Ιούνιο του 2003, η Επιτροπή δημοσίευσε μια ανακοίνωση σχετικά με το διαγωνισμό στην Επίσημη Εφημερίδα της Ευρωπαϊκής Ένωσης [12]. Πρόκειται για διαγωνισμό κλειστής διαδικασίας. Όλοι οι ενδιαφερόμενοι οικονομικοί παράγοντες μπορούν να υποβάλουν υποψηφιότητα αλλά μόνο οι υποψήφιοι που θα πληρούν τα κριτήρια επιλογής θα προσκληθούν να υποβάλουν προσφορά.

[12] ΕΕ, 2003/S 119-106332.

Έχει γίνει επιλογή των υποψηφίων που θα προσκληθούν να υποβάλουν προσφορά και οι επιλεγέντες υποψήφιοι θα προσκληθούν να υποβάλουν προσφορά την άνοιξη του 2004. Η αξιολόγηση των προσφορών και η ανάθεση του έργου θα ολοκληρωθούν τον Αύγουστο του 2004. Η υπογραφή της σύμβασης προβλέπεται για το Σεπτέμβριο του 2004.

2.1.3. Οι επόμενες ενέργειες

Όσον αφορά το χρονοδιάγραμμα η μελέτη σκοπιμότητας ανέφερε ότι η περιορισμένη προθεσμία μέχρι το 2006, που προέβλεπε η εντολή την οποία έδωσε το Συμβούλιο το 2006, θα επαρκούσε για την επιλεγείσα αρχιτεκτονική υπό τον όρο ότι θα ετηρούντο οι βασικές προθεσμίες που αναφέρονται παρακάτω.

* Ιούνιος 2003 - Οριστικός κατάλογος με τις λειτουργίες και απόφαση σχετικά με την αρχιτεκτονική

* Αύγουστος 2003 - Δημοσίευση της προκήρυξης του διαγωνισμού για το SIS II

* Ιούνιος 2004 - Υπογραφή της σύμβασης για το λεπτομερές σχέδιο και την ανάπτυξη του SIS II και εν συνεχεία προετοιμασία ενός προσωρινού λεπτομερούς σχεδίου

* Ιανουάριος 2005 - Έναρξη της ανάπτυξης του SIS II

* Άνοιξη 2005 - Έναρξη της προσαρμογής των εθνικών συστημάτων εκ μέρους των συμβαλλόμενων μερών

* Φθινόπωρο 2006 - Έναρξη της μετανάστευσης των τωρινών συμβαλλόμενων μερών

* Τέλος 2006 - Έναρξη της ενσωμάτωσης νέων συμβαλλόμενων μερών (το θέμα του εάν οι υπό προσχώρηση χώρες θα ενσωματωθούν παράλληλα με τα τωρινά συμβαλλόμενα μέρη εξακολουθεί να βρίσκεται υπό συζήτηση).

Η μελέτη σκοπιμότητας επεσήμανε ότι οποιαδήποτε καθυστέρηση σε σχέση με τις προαναφερόμενες προθεσμίες θα έχει ως συνέπεια να μην τηρηθεί η προθεσμία του 2006.

Λόγω των δυσκολιών που διαπιστώθηκαν κατά το φθινόπωρο του 2003 να χρηματοδοτηθεί το SIS II με βάση τα αποτελέσματα της μελέτης σκοπιμότητας από τις περιορισμένες πιστώσεις του προϋπολογισμού που διατίθεται ιδίως για 2005, δεν μπόρεσε να γίνει η προκήρυξη του διαγωνισμού περί τα τέλη Αυγούστου 2003 όπως είχε προβλεφθεί αρχικά. Το θέμα των διαθέσιμων πιστώσεων του προϋπολογισμού διευκρινίστηκε το Νοέμβριο του 2003 και κατά συνέπεια η προκήρυξη του διαγωνισμού θα γίνει το Δεκέμβριο του 2003.

Αυτό σημαίνει ότι δεν μπορεί να τηρηθεί το χρονοδιάγραμμα σύμφωνα με το οποίο το σύστημα θα ήταν σε πλήρη λειτουργία περί τα τέλη του 2006. Ελπίζετε πάντως ότι το σύστημα θα είναι διαθέσιμο περί τα τέλη του 2006 και η μετανάστευση θα πραγματοποιηθεί κατά το πρώτο εξάμηνο του 2007, προθεσμία η οποία θα μπορούσε να παραταθεί κατά τρεις μήνες ακόμη στην περίπτωση που παρατηρηθούν καθυστερήσεις όσον αφορά τη φάση σχεδιασμού και ανάπτυξης του συστήματος.

2.1.4. Επιτροπή SIS II

Η επιτροπή SIS II συνεδρίασε για πρώτη φορά τον Ιανουάριο του 2002. Αποτελείται από εκπροσώπους των κρατών μερών και εφαρμόζει τη διαχειριστική ή ρυθμιστική διαδικασία - ανάλογα με τα μέτρα που πρόκειται να λάβει - που περιγράφεται στον κανονισμό και στην απόφαση του Συμβουλίου της 6ης Δεκεμβρίου 2001 σχετικά με την ανάπτυξη του SIS II [13]. Η εν λόγω επιτροπή συνεδριάζει κάθε μήνα. Η Ισλανδία και η Νορβηγία [14] λαμβάνουν μέρος στις συνεδριάσεις ως παρατηρητές.

[13] Άρθρο 4 και 5 του κανονισμού του Συμβουλίου 2424/2001 και άρθρο 4 και 5 της απόφασης του Συμβουλίου 2001/886.

[14] Μετά από μια ανταλλαγή επιστολών, επειδή έχουν σχέση με την εφαρμογή και την ανάπτυξη του κεκτημένου Σένγκεν.

Θα πρέπει να επισημανθεί η σημασία της εργασίας της επιτροπής SIS II καθόλη τη διάρκεια της φάσης της μελέτης σκοπιμότητας που δόθηκε η δυνατότητα στα κράτη μέλη να υποβάλουν τα γραπτά τους σχόλια για κάθε έκθεση και έτσι βοήθησαν τον ανάδοχο στην εξέταση των ανησυχιών τους.

Τα κράτη μέλη εκδήλωσαν μεγάλο ενδιαφέρον να συνεχίσουν την εργασία τους σε θέματα που θα μπορούσαν να βοηθήσουν στην τήρηση του αυστηρού χρονοδιαγράμματος. Η επιτροπή SIS II συμφώνησε να οργανώσει πρόσθετες ειδικές συσκέψεις εργασίας για την προετοιμασία της προκήρυξης του διαγωνισμού. Λαμβάνοντας υπόψη την ανάγκη εντατικοποίησης των εργασιών από το φθινόπωρο του 2003 η επιτροπή SIS II συμφώνησε επίσης να διαρκούν 2 ημέρες οι συνεδριάσεις της επιτροπής.

2.1.5. Συμμετοχή των υπό προσχώρηση χωρών

Ένας από τους βασικούς λόγους για την ανάπτυξη του SIS II είναι η δημιουργία ενός συστήματος που θα επιτρέπει την ενσωμάτωση νέων κρατών μελών. Τα κράτη αυτά θα πρέπει να έχουν τη δυνατότητα να ενσωματωθούν πλήρως στο κεκτημένο του Σένγκεν και στο SIS II το συντομότερο δυνατό μετά την προσχώρησή τους. Για το λόγο αυτό θα πρέπει να συμμετέχουν κατά τον δέοντα τρόπο και μάλιστα έγκαιρα.

Όπως αναφέρεται στην ανακοίνωση της Επιτροπής της 18ης Δεκεμβρίου 2001, αυτή η συμμετοχή ξεκίνησε με μια φάση ενημέρωσης. Μια προπαρασκευαστική σύσκεψη για τις μόνιμες αντιπροσωπείες έγινε στις 18 Απριλίου 2002, στη συνέχεια έγινε το πρώτο σεμινάριο TAIEX [15] στις 6 Ιουνίου 2002 και τέλος μια ακόμη ενημερωτική σύσκεψη στις 13 Δεκεμβρίου 2002.

[15] Γραφείο ανταλλαγής πληροφοριών σχετικά με την τεχνική βοήθεια.

Όπως είχε προγραμματιστεί, ένα πρόσθετο σεμινάριο TAIEX, το οποίο επρόκειτο να γίνει περί το τέλος της μελέτης σκοπιμότητας, έγινε στις 9 Απριλίου 2003. Στόχος αυτής της σύσκεψης ήταν να ενημερωθούν οι υπό προσχώρηση χώρες σχετικά με τις τελευταίες εξελίξεις, τα αποτελέσματα και τις συστάσεις της μελέτης σκοπιμότητας. Επιπλέον, το σεμινάριο χρησίμευσε για την εξοικείωση των υπό προσχώρηση χωρών με τα καθήκοντα και τις μεθόδους εργασίας της επιτροπής SIS II και των ομάδων εργασίας του Συμβουλίου.

Οι υπό προσχώρηση χώρες έλαβαν για πρώτη φορά μέρος στη συνεδρίαση της επιτροπής στις 14 Μαΐου 2003 ως παρατηρητές. Το καθεστώς αυτό παρέχει σε αυτές τη δυνατότητα να ενημερώνονται και να συμμετέχουν στη γενική συζήτηση. Αυτή η διαδικασία τις ενημερώνει επίσης σχετικά με τις πιθανές ημερομηνίες για την ενσωμάτωσή τους, υπό τον όρο ότι θα είναι έτοιμες από νομική και τεχνική άποψη. Στη συνέχεια θα πρέπει να δημιουργηθούν τα εθνικά σχέδια για την προετοιμασία της διασύνδεσης των εθνικών τους συστημάτων με το SIS II.

2.1.6. Διαχείριση του έργου από την Επιτροπή

Τον Οκτώβριο του 2003 συστάθηκε ένα Συμβούλιο Διαχείρισης του έργου για να διαχειρίζεται τις εσωτερικές γνώσεις με τις άλλες υπηρεσίες της Επιτροπής, όπως είναι η Διεύθυνση Πληροφορικής της ΓΔ Διοίκησης Προσωπικού και Διοίκησης, η ΓΔ Επιχειρήσεις και η ΓΔ Κοινωνία Πληροφοριών, ούτως ώστε να λαμβάνονται υπόψη οι πιθανές συνέργιες εντός της Επιτροπής.

Στις 16 Δεκεμβρίου 2002 δημιουργήθηκε εντός της ΓΔ Δικαιοσύνης και Εσωτερικών Υποθέσεων μια νέα μονάδα με τον τίτλο «πληροφοριακά συστήματα ευρείας κλίμακας». Μεταξύ των καθηκόντων της είναι και η εκμετάλλευση των συνεργιών ανάμεσα στα μεγάλα έργα τεχνολογιών πληροφόρησης στους τομείς της δικαιοσύνης και των εσωτερικών υποθέσεων: SIS II, EURODAC και VIS (Σύστημα Πληροφοριών για τις Βίζες). Εντός αυτής της νεοϊδρυθείσας μονάδας μια «ομάδα SIS» ασχολείται ειδικότερα με το έργο SIS II.

Προκειμένου να εξασφαλιστεί η μεγαλύτερη δυνατή διαφάνεια της εργασίας των υπηρεσιών της Επιτροπής από τις αρχές του 2003, ένας εκπρόσωπος της προεδρίας που εκπροσωπεί τα κράτη μέλη καλείται συστηματικά να συμμετέχει στο Συμβούλιο Διαχείρισης του έργου.

Τον Απρίλιο του 2003 ανανεώθηκε μια σύμβαση με ένα σημαντικό σύμβουλο τεχνολογιών πληροφόρησης για την παροχή εξωτερικής βοήθειας και συμβουλών. Η σύμβαση είχε αρχικά υπογραφεί τον Απρίλιο του 2002 μετά από έναν διαγωνισμό ανοικτής διαδικασίας. Ο ανάδοχος παρέχει τεχνικές συμβουλές σχετικά με το έργο και εξασφαλίζει τον ανεξάρτητο εξωτερικό έλεγχο ποιότητας.

Τέσσερις νέοι υπάλληλοι έχουν προσληφθεί ή πρόκειται να προσληφθούν στην ομάδα SIS II - τρεις μόνιμοι υπάλληλοι της Επιτροπής (2 A και 1 B) καθώς και ένας αποσπασμένος εθνικός εμπειρογνώμονας. Αυτοί οι νέοι υπάλληλοι θα ενισχύσουν την ομάδα για την εκτέλεση των εξής καθηκόντων: προετοιμασία της προκήρυξης του διαγωνισμού, σύνταξη των τεχνικών και λειτουργικών προδιαγραφών για την ανάπτυξη του SIS II, συντονισμός των εθνικών προετοιμασιών, προστασία των δεδομένων και ανάλυση του δικτύου καθώς και διοικητική υποστήριξη.

3. Αρχιτεκτονική

3.1. Προϋποθέσεις του SIS II

3.1.1. Γενικές προϋποθέσεις

Για να εξασφαλιστεί η ομοιογένεια και η συνέχεια με τις εργασίες που έχουν ήδη πραγματοποιηθεί εντός του Συμβουλίου, η Επιτροπή έχει συντάξει τις τεχνικές προδιαγραφές για το SIS II με βάση τις συζητήσεις που έγιναν στο Συμβούλιο πριν ανατεθεί στην Επιτροπή η ανάπτυξη του SIS II.

Οι κυριότερες τεχνικές στρατηγικές προϋποθέσεις (δυνατότητα επέκτασης, ευελιξία, ομοιομορφία, αξιοπιστία και οικονομία) εξηγήθηκαν παραπάνω στην παράγραφο 1.3.

3.1.2. Σχετική βαρύτητα των προϋποθέσεων

Η μελέτη σκοπιμότητας κατέληξε στο συμπέρασμα ότι τέσσερις από τις προϋποθέσεις ήταν ιδιαίτερα σημαντικές. Πρόκειται για τη δυνατότητα επέκτασης, τη διαχείριση του συστήματος, την ασφάλεια και την δυνατότητα εφαρμογής της αρχιτεκτονική που θα επιλεγεί σε εύθετο χρόνο. Οι προϋποθέσεις αυτές ελήφθησαν ιδιαίτερα υπόψη κατά τη διαδικασία λήψης της απόφασης για την επιλογή μιας αρχιτεκτονικής.

3.2. Επιλογή της αρχιτεκτονικής: διαδικασία και μέθοδος.

3.2.1. Διαδικασία επιλογής της αρχιτεκτονικής

Η μελέτη σκοπιμότητας εντόπισε στην αρχή ένα μεγάλο αριθμό αρχιτεκτονικών λύσεων για το SIS II.

Παρουσιάστηκαν δεκατρείς αρχιτεκτονικές λύσεις οι οποίες διέφεραν στα ακόλουθα σημεία; τοποθεσίες όπου επρόκειτο να αποθηκευτούν τα δεδομένα (κεντρικά, αποκεντρωμένα ή στα εθνικά συστήματα των συμβαλλόμενων μερών), τρόπος με τον οποίο θα μπορούσαν να αντιμετωπιστούν οι διάφοροι τύποι δεδομένων (κείμενο, πολυμέσα, κλπ.) και τρόπος με τον οποίο θα μπορούσαν να διαχωριστούν τα στοιχεία ανάλογα με την ιδιοκτησία. Διαφορές παρουσίαζαν επίσης όσον αφορά τις μεθόδους επεξεργασίας και κοινοποίησης.

Οι αρχιτεκτονικές λύσεις αξιολογήθηκαν με βάση τις τωρινές και τις νέες λειτουργίες του SIS II καθώς και τις βασικές προϋποθέσεις που περιγράφονται παραπάνω. Επιπλέον, έγινε μια προκαταρκτική εκτίμηση του κόστους για το SIS II και για την επίπτωση στο χρονοδιάγραμμα και στα κράτη μέλη.

Μετά τον περιορισμό των πιθανών αρχιτεκτονικών λύσεων σε τρεις έγινε περαιτέρω λεπτομερής εξέτασή τους στο πλαίσιο της μελέτης σκοπιμότητας με βάση τις στρατηγικές προϋποθέσεις. Και στις τρεις λύσεις το κεντρικό αρχείο αναφοράς περιλαμβάνει όλα τα δεδομένα Σένγκεν. Η διαφορά ανάμεσα στις αρχιτεκτονικές λύσεις είναι η παρουσία ή όχι δεδομένων στην εθνική διασύνδεση:

* 'αποκεντρωμένη αρχιτεκτονική': μόνο αλφαριθμητικά δεδομένα Σένγκεν στην εθνική διασύνδεση,

* 'υβριδική αρχιτεκτονική με όλα τα δεδομένα στην εθνική διασύνδεση': όλα τα δεδομένα Σένγκεν στην εθνική διασύνδεση συμπεριλαμβανομένου και ενός μεγάλου όγκου βιομετρικών δεδομένων,

* 'υβριδική αρχιτεκτονική χωρίς δεδομένα στην εθνική διασύνδεση': κανένα δεδομένο στην εθνική διασύνδεση.

Οι λύσεις είναι μάλλον παρόμοιες από την άποψη των παρεχόμενων υπηρεσιών. Η μεγαλύτερη διαφορά ανάμεσα στις διάφορες λύσεις έγκειται στο αν υπάρχουν ή όχι δεδομένα στην εθνική διασύνδεση. Η αποκεντρωμένη λύση περιλαμβάνει μόνο αλφαριθμητικά στοιχεία στην εθνική διασύνδεση. Η υβριδική λύση περιλαμβάνει είτε όλα τα δεδομένα στην εθνική διασύνδεση (δηλαδή όλα τα αριθμητικά, τα πολυμέσα και ειδικά τα βιομετρικά δεδομένα κλπ,) είτε κανένα δεδομένο στην εθνική διασύνδεση, σε τρόπο ώστε η εθνική διασύνδεση να αποτελεί απλώς ένα σύστημα διέλευσης.

3.2.2. Τελική σύσταση: Υβριδική αρχιτεκτονική χωρίς δεδομένα στην εθνική διασύνδεση

Η μελέτη σκοπιμότητας κάνει την ακόλουθη σύσταση με βάση τα προηγούμενα κριτήρια:

«Το SIS II θα πρέπει να περιλαμβάνει ένα κεντρικό σύστημα με όλες τις απαιτούμενες λειτουργίες και μια εθνική διασύνδεση η οποία θα χρησιμεύει ως σημείο διέλευσης [16] χωρίς αποθήκευση δεδομένων».

[16] Έτοιμη λύση: στοιχεία (υλικό και λογισμικό) ανεπτυγμένα σε κεντρικό επίπεδο, όπως είναι οι εθνικές διασυνδέσεις που είναι απόλυτα έτοιμες ώστε να τις χρησιμοποιεί και να τις διαχειρίζεται το κεντρικό σύστημα χωρίς μεγάλη συμμετοχή των χρηστών.

Η λύση αυτή προτιμήθηκε από την επιτροπή SIS II. Η λύση αυτή προβλέπει κεντρική αποθήκευση όλων των δεδομένων. Οι εθνικές διασυνδέσεις δεν αποθηκεύουν δεδομένα Σένγκεν και είναι κάτι παραπάνω από διασυνδέσεις «διέλευσης». Τα συμβαλλόμενα μέρη μπορούν να αποθηκεύουν τα δεδομένα στα εθνικά τους συστήματα (μέσω της χρησιμοποίησης και της διερεύνησης του εθνικού τους αρχείου) αλλά μπορούν να επιλέξουν να χρησιμοποιούν και να διερευνούν απευθείας το SIS II.

Η λύση αυτή, με όλα τα δεδομένα στο κεντρικό σύστημα και κανένα δεδομένα στις εθνικές διασυνδέσεις, επιτρέπει την εύκολη επέκταση του συστήματος [17]. Οι απαιτούμενες και οι επιθυμητές αλλαγές μπορούν να αντιμετωπιστούν σε κεντρικό επίπεδο με ένα πολύ καλά ελεγχόμενο τρόπο.

[17] Ικανότητα του συστήματος να ενσωματώνει νέα στοιχεία και να εφαρμόζει νέες λειτουργίες.

>ΑΝΑΦΟΡΑ ΣΕ ΓΡΑΦΗΚΟ>

All data // Όλα τα δεδομένα

Users // Χρήστες

Core // Πυρήνας

No data // Κανένα δεδομένο

central processing // κεντρική επεξεργασία

Επειδή οι αλλαγές αντιμετωπίζονται σε κεντρικό επίπεδο, η διαχείριση του συστήματος, η αναβάθμιση του λογισμικού και οι αλλαγές των παραμέτρων αντιμετωπίζονται κατά τον καλύτερο τρόπο με την επιλεγείσα λύση.

Με τη μελέτη σκοπιμότητας αναλύθηκε προσεκτικά η δυνατότητα επέκτασης τόσο όσον αφορά την ενσωμάτωση νέων κρατών μελών όσο και την αύξηση του όγκου των δεδομένων και των διερευνήσεων. Με την επιλεγείσα λύση δεν δημιουργούνται προβλήματα από την προσθήκη νέων κρατών μελών (λαμβανομένης υπόψη της προβλεπόμενης χρήσης εξαιτίας της προσθήκης άνω των 30 νέων χωρών) και νέων μορφότυπων δεδομένων (π.χ. δακτυλικών αποτυπωμάτων και φωτογραφιών) ακόμη και σε ώρες αιχμής.

Η μετανάστευση προς αυτή τη λύση είναι ελαφρώς ευκολότερη αλλά η προετοιμασία για τη μετανάστευση θα πρέπει να ξεκινήσει πολύ πριν το 2005.

Άλλες πτυχές, όπως το χρονοδιάγραμμα, η ασφάλεια και η ωριμότητα του προϊόντος/διαθεσιμότητα της αγοράς παρουσίαζαν λιγότερες διαφορές και ήταν συγκρίσιμες και στις τρεις αρχιτεκτονικές λύσεις.

4. Λειτουργίες

4.1. Γενική προσέγγιση

Ένα από τα βασικά στοιχεία για την τήρηση της μικρής προθεσμίας είναι η έγκαιρη δημοσίευση της προκήρυξης του διαγωνισμού. Κατά τη συνεδρίαση της στις 16 Ιανουαρίου 2003 η ομάδα εργασίας SIS-SIRENE συμφώνησε ως προς τη γενική μέθοδο διαχωρισμού των νομικών και πολιτικών συζητήσεων σχετικά με τις λειτουργίες μέσα από ένα κατάλογο βέβαιων και πιθανών υψηλού επιπέδου λειτουργιών που εγκρίθηκαν από το Συμβούλιο τον Ιούνιο 2003 με στόχο να δοθούν οδηγίες στο μελλοντικό ανάδοχο.

Η προσέγγιση αυτή δεν συνεπάγεται τον αποκλεισμό οποιασδήποτε ευελιξίας κατά τη διάρκεια της φάσης ανάπτυξης του συστήματος. Οι οριστικές λειτουργίες θα ενεργοποιηθούν από την αρχή, ενώ η ενεργοποίηση των πιθανών λειτουργιών θα γίνει μόλις επιτευχθεί πολιτική συμφωνία. Εντούτοις, προκειμένου να μην τροποποιηθεί η περίμετρος του έργου κατά τη διάρκεια της αναπτυξιακής φάσης, γεγονός που θα μπορούσε μετά βεβαιότητας να καθυστερήσει το χρονοδιάγραμμα, οι συμφωνίες αυτές θα πρέπει να επιτευχθούν μέχρι τον Ιούνιο του 2004 τουλάχιστον για αυτές τις πιθανές λειτουργίες που θα ήθελαν τα κράτη μέλη να εφαρμοστούν από την αρχή. Εάν δεν γίνει αυτό θα εφαρμοστούν πριν τη μετανάστευση όλων των κρατών μελών.

Στο σημείο αυτό θα πρέπει να επισημανθεί ότι η ενσωμάτωση νέων λειτουργιών (π.χ. η διασύνδεση των σημάτων κινδύνου) μπορεί να προκαλέσει την ανάγκη δημιουργίας νέων ή αναθεώρησης υφισταμένων διαδικασιών SIRENE.

4.2. Κατάλογος λειτουργιών του SIS II

Ο κατάλογος λειτουργιών του SIS II περιέχει τις υφιστάμενες [18] και τις τυχόν νέες λειτουργίες. Σχετικά με τις νέες λειτουργίες γενικές πληροφορίες περιλαμβάνονται στα συμπεράσματα του Συμβουλίου Δικαιοσύνης και Εσωτερικών Υποθέσεων του Ιουνίου 2003. Αυτές οι λειτουργίες συζητούνται προς το παρόν στο Συμβούλιο. Οι νέες λειτουργίες θα τεθούν σε εφαρμογή με την έναρξη λειτουργίας του συστήματος και για το λόγο αυτό θα πρέπει να έχουν εντοπισθεί μέχρι τον Ιούνιο του 2004 [19]. Σε αυτή την περίπτωση π.χ. εμπίπτουν οι συνδέσεις ανάμεσα στους τύπους των σημάτων κινδύνου και τους πρακτικούς. όρους αποθήκευσης φωτογραφιών και δακτυλικών αποτυπωμάτων καταζητούμενων προσώπων.

[18] Βλέπε επίσης τα σχέδια απόφασης του κανονισμού που προέρχονται από το Βασίλειο της Ισπανίας και αφορούν την ανάθεση ορισμένων νέων λειτουργιών στο Σύστημα Πληροφοριών Σένγκεν ιδίως στο πλαίσιο της καταπολέμησης της τρομοκρατίας (ΕΕ C 160 της 4ης Ιουλίου 2002, σ.5 και επ.

[19] Πριν την υπογραφή της σύμβασης που προβλέπεται για τον Ιούνιο του 2004.

Τέλος, ακόμη και αν ορισμένες πιθανές λειτουργίες χρειασθεί να συζητηθούν αργότερα, το SIS II θα διαθέτει την τεχνική ευελιξία που θα επιτρέπει την εφαρμογή τους σε μεταγενέστερο στάδιο, εάν ληφθεί απόφαση επ' αυτών. Σε αυτή την περίπτωση θα μπορούσαν να υπαχθούν οι νέες κατηγορίες προσώπων και αντικειμένων βάσει των άρθρων 99 ή/και 100.

4.3. Η χρήση της βιομετρίας

Από αστυνομική άποψη η εισαγωγή βιομετρικών μέσων αναγνώρισης στο SIS II θα μπορούσε να βελτιώσει σημαντικά την ικανότητα του SIS II να αναγνωρίζει κάποιο πρόσωπο.

Το υφιστάμενο SIS βασίζεται στην κατάσταση του τέλους της δεκαετίας του '80 που η τεχνολογία δεν είχε προχωρήσει αρκετά για να επιτρέπει τη διαχείριση οποιουδήποτε είδους ψηφιακών εικόνων ή βιομετρικών στοιχείων σε μόνιμη βάση.

Επιπλέον, οι αρχές που είναι επιφορτισμένες με την εφαρμογή των νόμων αντιμετωπίζουν όλο και περισσότερες δυσκολίες σε σχέση με τον έλεγχο της ταυτότητας και της εισόδου. Υπάρχουν σημαντικά λειτουργικά προβλήματα τα οποία δεν μπορούν πλέον να λυθούν με μια απλή έρευνα του ονόματος:

* Τα πρόσωπα που γνωρίζουν ή που υποθέτουν ότι είναι καταγραμμένα στο SIS θα προσπαθήσουν να αποκρύψουν την πραγματική τους ταυτότητα χρησιμοποιώντας ψεύτικα ονόματα (π.χ. οι αλλοδαποί που αποτελούν αντικείμενο αποφάσεων απέλασης). Ακόμη και στην περίπτωση που είναι γνήσια τα ταξιδιωτικά έγγραφα θα αποτύχει ο έλεγχος SIS με βάση μόνο το όνομα.

* Όταν υπάρχουν υπόνοιες ότι κάποιο πρόσωπο χρησιμοποιεί πλαστά έγγραφα, η πραγματική του ταυτότητα είναι άγνωστη. Με τη σημερινή λειτουργία SIS είναι αδύνατον να διαπιστωθεί αν ένα πρόσωπο είναι καταζητούμενο και αν είναι καταχωρημένο στο SIS με μια άλλη ταυτότητα.

* Προκύπτουν πολλά αποτελέσματα για ένα πρόσωπο με ένα κοινό επώνυμο (π.χ. Schultze, Dupuis και βασικά με οποιοδήποτε κοινό επώνυμο) γεγονός που καθιστά δύσκολη την αναγνώριση του σχετικού προσώπου. Το γεγονός αυτό θα μπορούσε να έχει επιπτώσεις στους πολίτες από χώρες με μια κατά παράδοση περιορισμένη ποικιλία επωνύμων (π.χ. Βουλγαρία). Θα μπορούσε να έχει ως συνέπεια τη δημιουργία ενοχλητικών καταστάσεων για αθώα πρόσωπα τελικά και να προκαλέσει λειτουργικά και νομικά προβλήματα.

Η διμερής ανταλλαγή βιομετρικών δεδομένων θα μπορούσε να ξεκινήσει τώρα μέσω των γραφείων I.R.E.N.E. Εντούτοις, ο αυξανόμενος αριθμός των εταίρων Σένγκεν αποκλείει, από πρακτική άποψη, τέτοιες πολλαπλές ανταλλαγές για αυτές τις περιπτώσεις. Επιπλέον θα ήταν αμφίβολη και η αξιοπιστία των αποτελεσμάτων.

Το γεγονός αυτό εξηγεί γιατί η βιομετρική αναγνώριση ή η διερεύνηση σχετικά με τα βιομετρικά δεδομένα είναι σαφώς η κατάλληλη λύση για την αναγνώριση κάποιου προσώπου. Εάν δεν ληφθεί η οριστική απόφαση για αυτή τη λειτουργία πριν το τέλος του διαγωνισμού, το SIS II θα πρέπει να σχεδιαστεί και να προετοιμαστεί κατά τέτοιο τρόπο ώστε η βιομετρική αναγνώριση να εφαρμοστεί ευκολότερα σε μεταγενέστερο στάδιο, όταν θα έχει καθοριστεί η νομική βάση, η οποία θα επιτρέπει την ενεργοποίηση τέτοιων πιθανών λειτουργιών. Το πλεονέκτημα του σχεδιασμού του συστήματος επιτρέπει τώρα την επιλογή και την καθιέρωση ενιαίων προτύπων με άλλα συστήματα (π.χ. VIS) κάνοντας ευκολότερη την ενεργοποίηση στο μέλλον.

5. Χρονοδιάγραμμα

Το προσωρινό χρονοδιάγραμμα που περιλαμβανόταν στην έκθεση προόδου SIS II 2002 εξετάστηκε εξονυχιστικά και τροποποιήθηκε στο πλαίσιο της μελέτης σκοπιμότητας. Σχέδια του γενικού χρονοδιαγράμματος παρουσιάστηκαν στην επιτροπή SIS II από τον Ιανουάριο μέχρι τον Απρίλιο. Τέλος, το Μάιο του 2003 οργανώθηκε μια ειδική σύσκεψη προγραμματισμού με τη συμμετοχή των κρατών μελών και των υπό προσχώρηση χωρών.

Η τελευταία έκδοση του σχεδιαγράμματος περιλαμβάνεται στο παράρτημα της παρούσας κοινοποίησης. Παρέχει τη δυνατότητα στα κράτη μέλη να προετοιμάσουν και να εκτελέσουν τις διαδικασίες της πρόσκλησης υποβολής προσφορών με βάση την εθνική τους νομοθεσία.

Το χρονοδιάγραμμα αντανακλά επίσης τη θέληση των κρατών μελών να μεταναστεύσουν σταδιακά προς το SIS II. Μετά το τέλος της συνεδρίασης της επιτροπής SIS II τον Μάιο οι αντιπροσωπείες εξέφρασαν την επιθυμία τους να μεταναστεύσουν προς το SIS II όταν θα είναι όλες έτοιμες. Μέχρι τα τέλη Μαΐου 2003 αυτός ο τρόπος μετανάστευσης εθεωρείτο προτιμότερος από την ταυτόχρονη μετανάστευση, η οποία θα ανάγκαζε όλα τα κράτη μέλη να είναι έτοιμα ταυτόχρονα. Στο μεταξύ εξετάζονται διάφορα εναλλακτικά σενάρια αλλά μέχρι τώρα δεν έχει βγει κανένα τελικό συμπέρασμα.

Η συμφωνία για τη σταδιακή μετανάστευση παρουσιάζει το πλεονέκτημα ότι επιτρέπει στις υπό προσχώρηση χώρες να ενσωματωθούν ενωρίτερα, ακόμη και στην περίπτωση που δεν έχουν ακόμη μεταναστεύσει ορισμένα κράτη μέλη. Ο ελάχιστος αριθμός κρατών μελών που θα πρέπει να έχουν μεταναστεύσει προς το SIS II πριν μεταναστεύσουν προς αυτό οι υπό προσχώρηση χώρες μπορεί να καθοριστεί από την επιτροπή SIS II σε μεταγενέστερο στάδιο.

Η επίπτωση της σταδιακής μετανάστευσης είναι ότι τα κράτη μέλη που δεν θα είναι έτοιμα το 2006 θα συνεχίσουν τη μεταναστευτική τους διαδικασία κατά το πρώτο εξάμηνο του 2007.

Η τελική μέθοδος μετανάστευσης των κρατών μελών και των υπό προσχώρηση χωρών δεν θα καθορισθεί πριν την άνοιξη του 1004, δεδομένου ότι ο ανάδοχος μπορεί επίσης να προτείνει εναλλακτικές λύσεις.

Ομοφωνία σχετικά με το πρόγραμμα επετεύχθη με βάση τη συμβατότητα των χρονοδιαγραμμάτων της Επιτροπής και των κρατών μελών . Εντούτοις, ορισμένα κράτη μέλη εξακολουθούν να έχουν αμφιβολίες σχετικά με την ικανότητα να προετοιμαστούν εγκαίρως.

6. Κόστος

6.1. Το αποτέλεσμα της μελέτης σκοπιμότητας

Οι αρχικές εκτιμήσεις για την ανάπτυξη, που περιλαμβάνονται στην ανακοίνωση της Επιτροπής [20] προς το Συμβούλιο και το Κοινοβούλιο, ανέρχονταν σε 15,9 εκατ. ευρώ για την περίοδο 2004-2006. Όπως τονίστηκε τότε, αυτό αποτελούσε μια πρώτη ένδειξη, επειδή τα ποσά εξαρτώνται κατά μεγάλο μέρος από τη διάρθρωση και το περιεχόμενο του υπό δημιουργία συστήματος.

[20] COM(2001) 720 τελικό.

Τα αποτελέσματα της μελέτης σκοπιμότητας έδειξαν ότι θα έπρεπε να επενδυθούν κατ' ανώτατο όριο 28 εκατ. ευρώ για την προτεινόμενη λύση, η οποία θα μπορούσε επίσης να είναι κατά 5 εκατ. ευρώ φθηνότερη απ' ό,τι οι άλλες δύο πιθανές λύσεις. Το ποσό αυτό περιλαμβάνει επίσης το κόστος για την αποθήκευση και την ανταλλαγή, αλλά όχι για την διερεύνηση σχετικά με τα βιομετρικά δεδομένα (δακτυλικά αποτυπώματα και φωτογραφίες). Η αύξηση οφείλεται κυρίως στο γεγονός ότι δεν είχε ληφθεί υπόψη κατά τις προηγούμενες εκτιμήσεις η έννοια του Συστήματος Συνέχισης της Λειτουργίας (ΣΣΛ).

Η επιλεγείσα αρχιτεκτονική λύση απαιτεί υψηλή διαθεσιμότητα και ευρωστία η οποία μπορεί να επιτευχθεί με τη λήψη ειδικών μέτρων εφαρμογής, όπως είναι ο διπλασιασμός του υλικού και του λογισμικού καθώς και η αντιγραφή δεδομένων. Η δυνατότητα του SIS II να είναι διαθέσιμο σε μεγάλο βαθμό, περιλαμβανομένης και της δυνατότητας για τα κράτη μέλη να διερευνούν την κεντρική βάση δεδομένων SIS II, επιτρέπει στα κράτη μέλη που είναι έτοιμα να παρακάμπτουν την εθνική τους βάση δεδομένων. Η πρόσθετη αξία ενός τέτοιου στοιχείου είναι ότι το ετήσιο κόστος διαχείρισης και συντήρησης της εθνικής βάσης δεδομένων θα μειωθεί όσον αφορά τα κράτη που θα είναι σε θέση να το κάνουν αυτό.Το κόστος αυτό περιλαμβάνει επίσης μια περιορισμένη ενίσχυση που ο διαγωνιζόμενος που θα επιλεγεί θα προσφέρει στα κράτη μέλη. Στόχος είναι η παροχή ενίσχυσης στα κράτη μέλη κατά τη διάρκεια της εθνικής τους προετοιμασίας και της φάσης μετανάστευσης.

6.2. Σύγκριση των λύσεων

Το κόστος ανάπτυξης του συστήματος είναι συγκρίσιμο και για τις τρεις λύσεις οι οποίες αναλύθηκαν λεπτομερώς στο πλαίσιο της μελέτης σκοπιμότητας. Το μεγαλύτερο του κόστους είναι το εθνικό κόστος που θα έχει σχέση με την εφαρμογή και τη μετανάστευση των κρατών μελών προς την εθνική διασύνδεση.

Το κόστος διαχείρισης του συστήματος, τόσο για το κεντρικό σύστημα όσο και για τις εθνικές διασυνδέσεις, είναι χαμηλότερο όσον αφορά την επιλεγείσα λύση (28 εκατ. ευρώ έναντι 33 εκατ. ευρώ για τις απορριφθείσες λύσεις). Τα 28 εκατ. ευρώ περιλαμβάνουν: την πρώτη εφαρμογή, την ανάπτυξη σε 30 τοποθεσίες, τη μετανάστευση, τις άδειες και το υλικό.

Το κόστος του δικτύου είναι ελαφρώς υψηλότερο για την επιλεγείσα αρχιτεκτονική επειδή χρειάζεται μεγαλύτερη δυνατότητα δικτύου προκειμένου να απαντηθούν τα ερωτήματα των τελικών χρηστών. Ελπίζεται πάντως ότι το κόστος του δικτύου θα μειωθεί σημαντικά στο άμεσο μέλλον λόγω της ανάπτυξης νέων τεχνολογιών, σε αντίθεση με το κόστος που αφορά τη διαχείριση του συστήματος.

Το μεγαλύτερο μέρος του μελλοντικού κόστους θα έχει σχέση με τη διαχείριση των αλλαγών που θα δημιουργήσει το SIS II. Για το λόγο αυτό κρίνεται σκοπιμότερο να επιλεγεί μια αρχιτεκτονική λύση με όσο το δυνατό μικρότερη διαχείριση του συστήματος και να υπάρξει μια αντιστάθμιση όσον αφορά το κόστος του δικτύου.

Το ετήσιο κόστος είναι επίσης ελάχιστο όσον αφορά την προτεινόμενη λύση. Το κόστος αυτό ξεκινά από 5,5 εκατ. ευρώ έναντι 6,5 εκατ. ευρώ για τις απορριφθείσες λύσεις και περιλαμβάνει: το δίκτυο, την αποθήκευση, την παραγωγή και συντήρηση, τις νέες εκδοχές, τις εκδόσεις και τις άδειες.

Η οικονομική επίπτωση για την ανάπτυξη σε εθνικό επίπεδο είναι παρόμοια και στις τρεις αρχιτεκτονικές λύσεις.

Το εθνικό κόστος θα παρουσιάζει διακυμάνσεις ανάλογα με τις λειτουργίες που πρόκειται να εφαρμοστούν και ανάλογα με την υποδομή που χρησιμοποιείται προς το παρόν σε κάθε κράτος μέλος. Το εθνικό κόστος πρέπει να εκτιμηθεί από τα κράτη μέλη με βάση το εάν πρόκειται να διατηρηθούν ή όχι τα τωρινά εθνικά αρχεία. Από πρώτη ματιά η διατήρηση των εθνικών αρχείων θα μπορούσε να φανεί φθηνότερη. Εντούτοις το ετήσιο κόστος θα μπορούσε να είναι διαρκώς υψηλότερο. Εξάλλου, η αλλαγή υποδομής μέσω της παράκαμψης του εθνικού αρχείο, αν και θα είναι ακριβότερη στην αρχή, θα μειώσει σημαντικά το ετήσιο κόστος και θα προκαλέσει σημαντικές συνολικές οικονομίες.

6.3. Κατανομή του κόστους

Η κατανομή του κόστους σε σχέση με το SIS II μεταξύ της Κοινότητας και των κρατών μελών αποτελεί αντικείμενο του παρόντος κεφαλαίου.

6.3.1. Κόστος σχετικά με τη διάθεση του SIS II

Το έργο SIS II στο σύνολό του περιλαμβάνει τις ακόλουθες εργασίες :

* Τη διάθεση του κοινού τμήματος εκ μέρους της Επιτροπής. Η ενέργεια αυτή περιλαμβάνει:

- Την ανάπτυξη του κοινού τμήματος του SIS II του οποίο το συνολικό κόστος εκτιμάται σε 28 εκατ. ευρώ και συνίσταται στην εξεύρεση μιας σφαιρικής λύσης (υλικό και λογισμικό), δηλαδή για το κεντρικό σύστημα, γεωγραφικά κατανεμημένο (η υψηλή διαθεσιμότητα του κεντρικού συστήματος περνάει μέσα από τη γεωγραφική κατανομή των κεντρικών μονάδων) και για τις εθνικές διασυνδέσεις. Το κόστος της ανάπτυξης πρόκειται να επιβαρύνει τον κοινοτικό προϋπολογισμό.

- Τη χρησιμοποίηση ενός ευρωπαϊκού δικτύου για τη σύνδεση των κρατών μελών με το κεντρικό σύστημα καθώς και για τη διασύνδεση των τοποθεσιών που αποτελούν το κεντρικό σύστημα. Προς το παρόν υπάρχουν τρεις δυνατότητες: χρησιμοποίηση είτε του μελλοντικού δικτύου TESTA 3, που εμπίπτει στο πρόγραμμα IDA, είτε του δικτύου SISNET, που χρησιμοποιείται προς το παρόν για το SIS I+, είτε και των δύο αυτών δικτύων για λόγους, που έχουν σχέση με την υψηλή διαθεσιμότητα ολόκληρου του συστήματος. Το κόστος σχετικά με τη διάθεση του δικτύου TESTA επιβαρύνει ήδη τον κοινοτικό προϋπολογισμό.

* Τις εργασίες προσαρμογής των υφισταμένων εθνικών συστημάτων με στόχο τη σύνδεσή τους με το κοινό τμήμα.

Τα κράτη μέλη θα πρέπει να διαθέσουν τις απαραίτητες πιστώσεις για τις προσαρμογές των εθνικών τους συστημάτων προκειμένου να συνδεθούν με το SIS II (μέσω των εθνικών διασυνδέσεων).

Η κατανομή του εν λόγω κόστους είναι σύμφωνη με την αρμοδιότητα που ανετέθη στην Επιτροπή βάσει της εντολής που έλαβε από το Συμβούλιο: η Επιτροπή είναι επιφορτισμένη με τη διάθεση του κοινού συστήματος. Σύμφωνα με τον ορισμό της επιτροπής SIS II αυτό το κοινό σύστημα οριοθετείται από - και περιλαμβάνει - τις εθνικές διασυνδέσεις που πρόκειται να εγκατασταθούν στα κράτη μέλη.

Τα κράτη μέλη αναλαμβάνουν το σύνολο των δραστηριοτήτων που έχουν σχέση με τα εθνικά συστήματα μέχρι τη σύνδεση με την εθνική τους διασύνδεση.

6.3.2. Κόστος σχετικά με την εκμετάλλευση

Μόλις τεθεί σε λειτουργία το SIS II το κόστος σχετικά με την εκμετάλλευσή του θα μπορέσει να κατανεμηθεί κατά τον ίδιο τρόπο με αυτόν που χρησιμοποιήθηκε για την εξασφάλιση των σχετικών πιστώσεων: κοινοτικός προϋπολογισμός για την εκμετάλλευση του κοινού τμήματος, εθνικός προϋπολογισμός για τα εθνικά συστήματα που είναι συνδεδεμένα με το SIS II μέσω της εθνικής διασύνδεσης.

Το κόστος επικοινωνίας θα πρέπει επίσης να κατανεμηθεί ανάμεσα στα κράτη μέλη.

Για το σκοπό αυτό θα πρέπει να καθοριστεί μια νομική βάση.

6.4. Δημοσιονομική επίπτωση του έργου

Η Επιτροπή διέθεσε μια πρώτη χρηματοοικονομική εκτίμηση ολόκληρου του έργου (2002-2006) μέσω του δημοσιονομικού παραρτήματος της ανακοίνωσής της [21] και προέβλεψε ότι οι δημοσιονομικές επιπτώσεις θα εξαρτηθούν από τη διάρθρωση και το περιεχόμενο του συστήματος που πρόκειται να δημιουργηθεί. Για το λόγο αυτό ανέφερε ότι η μελέτη σκοπιμότητας θα εντόπιζε πρόσθετα στοιχεία για την επιβεβαίωση των ποσών που περιλαμβάνονται στο δημοσιονομικό παράρτημα. Βάσει των προαναφερομένων θα πρέπει τώρα να προταθεί μια προσαρμογή των αρχικών δημοσιονομικών προβλέψεων για το 2003-2006. Λεπτομέρειες περιλαμβάνονται στο συνημμένο δημοσιονομικό δελτίο.

[21] COM(2001) 720 τελικό.

Οικονομική ανάλυση των λειτουργικών δαπανών που έχουν άμεση σχέση με το σχεδιασμό, την ανάπτυξη και την εγκατάσταση του SIS II

Το έργο SIS II συνίσταται στο σχεδιασμό και στην ανάπτυξη του συστήματος, στην ενσωμάτωση των συμβαλλόμενων μερών και στη διάθεση προς αυτά της απαραίτητης υποστήριξης. Η πρώτη ενέργεια μπορεί να θεωρηθεί ότι αποτελεί σαφώς το πρώτο βήμα αυτού του έργου, αλλά οι άλλες δύο θα μπορούσαν να αλληλεπικαλυφθούν και αυτό εξαρτάται από τη μέθοδο που θα χρησιμοποιήσει ο ανάδοχος. Το γεγονός αυτό σημαίνει ότι από συμβατική άποψη το έργο μπορεί να θεωρηθεί ότι αποτελείται από δύο συμβατικές φάσεις, τον σχεδιασμό και την εφαρμογή, οι οποίες πρόκειται να διεξαχθούν κατά το έτος 2004 και κατά την περίοδο 2005-2006 αντίστοιχα.

Με βάση το χρονοδιάγραμμα οι υπηρεσίες της Επιτροπής θα προετοιμάσουν μια σύμβαση που θα καλύπτει και τις δύο φάσεις. Από δημοσιονομική άποψη η σύναψη της σύμβασης εξαρτάται από διάθεση πιστώσεων από τον προϋπολογισμό για την 1η φάση. Η έναρξη της 2ης συμβατικής φάσης θα αποτελέσει αντικείμενο απόφασης που θα λάβει η Επιτροπή μετά το τέλος της 1ης συμβατικής φάσης. Η Επιτροπή θα εξετάσει δηλαδή τα αποτελέσματα της 1ης συμβατικής φάσης προτού χορηγήσει πιστώσεις για τη 2η συμβατική φάση.

Η επίπτωση αυτής της προσέγγισης είναι ότι οι πιστώσεις που επρόκειτο αρχικά να διατεθούν σύμφωνα με τη δημοσιονομική έκθεση κατά τα έτη 2005 και 2006 2η συμβατική φάση θα είναι τώρα διαθέσιμες από το 2005 το αργότερο. Το συνημμένο δημοσιονομικό δελτίο έχει προσαρμοσθεί κατά συνέπεια.

β) - Οικονομική ανάλυση των άλλων λειτουργικών δαπανών.

Σύμφωνα με αποτελέσματα της μελέτης σκοπιμότητας θα χρειασθούν πρόσθετοι πόροι για πρόσθετες μελέτες συνολικού ύψους 2,35 εκατ. ευρώ. Αυτοί οι πρόσθετοι πόροι θα καλύψουν τις απαραίτητες πρόσθετες μελέτες και θα χρησιμοποιηθούν για την απόκτηση ειδικής εμπειρίας σε ορισμένους ειδικούς τομείς (ειδικά στον τομέα της ασφάλειας, των δικτύων και της τεχνικής υποστήριξης του έργου). Η εμπειρία αυτή είναι απαραίτητη για την διαχείριση έργων τεχνολογιών πληροφόρησης.

- Χρηματοδότηση του SIS II

Η μελέτη σκοπιμότητας αναφέρει ότι χρειάζονται κατ' ανώτατο όριο 28 εκ. ευρώ για τον σχεδιασμό και την ανάπτυξη του SIS II, ενώ το ποσό που είχε προβλεφθεί αρχικά [22] ανερχόταν σε 14,6 εκατ. ευρώ (μείον 0,5 εκατ. ευρώ για τη μελέτη σκοπιμότητας, δηλαδή 15,9 εκατ. ευρώ).

[22] COM(2001) 720 τελικό.

Η διαφορά ανάμεσα στην προσωρινή εκτίμηση που περιλαμβάνεται στην ανακοίνωση της Επιτροπής και στη μελέτη σκοπιμότητας ανέρχεται επομένως σε 12,1 εκατ. ευρώ που κρίθηκαν αναγκαία για πρόσθετες μελέτες για την απόκτηση εμπειρίας.

Λαμβάνοντας υπόψη το περιθώριο στον τομέα 3 των δημοσιονομικών προοπτικών για την περίοδο 2003-2006 η Επιτροπή θα κατανείμει αναλόγως το συμπληρωματικό ποσό των 14,5 εκατ. ευρώ. Το ποσό των 12,1 εκατ. ευρώ θα διατεθεί για την περίοδο 2003-2005 και τα 2,35 εκατ. ευρώ θα αφορά ολόκληρη την περίοδο.

Μια συνολική ανάληψη υποχρεώσεων θα γίνει κατά τα έτη 2003 και 2004 κατά την έννοια του άρθρου 92 του κανονισμού της Επιτροπής (ΕΚ, Ευρατόμ αριθ. 2342/2002 της 23ης Δεκεμβρίου 2002.

7. Διαχείριση και ενοικίαση του SIS II

7.1. Εισαγωγή

Η μελλοντική νομική βάση του SIS II [23] θα πρέπει να προσδιορίζει τις αρμοδιότητες από την άποψη της διαχείρισης του συστήματος μόλις αυτό τεθεί σε λειτουργία, δηλαδή μόλις η Επιτροπή θα ολοκληρώσει την ανάπτυξή του. Η τεχνική διαχείριση του συστήματος θέτει διάφορα ερωτήματα.

[23] Βλέπε σημείο 9.

7.2. Τεχνική διαχείριση του SIS II

Τα συστήματα τεχνολογιών πληροφόρησης γενικά χρειάζονται δύο ειδών διαχειρίσεις:

* Στρατηγική διαχείριση (αποφάσεις σχετικά με τον τρόπο ενσωμάτωσης νέων λειτουργιών, στρατηγική μετανάστευσης, προμήθειες, διαχείριση της σύμβασης)

* Λειτουργική διαχείριση (καθημερινή χρησιμοποίηση του υλικού και του λογισμικού, συνέχεια της υπηρεσίας, παροχή φυσικής ασφάλειας κλπ).

Η λειτουργική και η στρατηγική διαχείριση μπορούν να διαχωριστούν τόσο από οργανωτική όσο και από φυσική άποψη. Εντούτοις, επειδή η λειτουργική διαχείριση απαιτεί διαρκή επιτόπια παρουσία, η επιλογή της θα πρέπει να γίνει σε συνδυασμό με την τοποθεσία του συστήματος.

7.2.1. Στρατηγική διαχείριση

Προς το παρόν η στρατηγική διαχείριση του SIS γίνεται από το Συμβούλιο.

Όσον αφορά τη στρατηγική διαχείριση πρέπει να εξετασθούν τρεις δυνατότητες:

* στρατηγική διαχείριση από το Συμβούλιο (τωρινή κατάσταση)

* στρατηγική διαχείριση από τις υπηρεσίες της Επιτροπής

* στρατηγική διαχείριση από μια υπηρεσία ή από μια δομή που θα έχει σχέση με κάποια υπηρεσία

7.2.1.1. Στρατηγική διαχείριση από το Συμβούλιο (τωρινή κατάσταση)

Η δομή στρατηγικής διαχείρισης του σημερινού SIS εξηγείται από τη διακυβερνητική φυσιογνωμία του SIS, δηλαδή από το θεσμικό πλαίσιο εντός του οποίου είχε αρχικά συναφθεί η σύμβαση Σένγκεν.

Στην πράξη η στρατηγική διαχείριση του SIS παρεμποδίστηκε από τη σχετικά αργή διαδικασία λήψης αποφάσεων στο πλαίσιο του Συμβουλίου που δεν ήταν κατάλληλο για τη στρατηγική διαχείριση συστημάτων τεχνολογιών πληροφόρησης. Το γεγονός ότι το SIS είναι ένα μέσο που αφορά πολλούς πυλώνες έχει κάνει ακόμη πιο περίπλοκα τα θέματα.

Επιπλέον σύμφωνα με τη θεσμική λογική και τις διατάξεις των συνθηκών μετά την ενσωμάτωση των θεμάτων Σένγκεν στο κοινοτικό πλαίσιο τα εκτελεστικά καθήκοντα, όπως είναι η στρατηγική διαχείριση συστημάτων τεχνολογιών πληροφόρησης, δεν θα πρέπει να ασκούνται εντός του πλαισίου του Συμβουλίου.

7.2.1.2. Στρατηγική διαχείριση από τις υπηρεσίες της Επιτροπής

Παρά το γεγονός ότι η στρατηγική διαχείριση ευρείας κλίμακας συστημάτων τεχνολογιών πληροφόρησης αποτελεί έναν τομέα όπου έχουν αποκτήσει σημαντική εμπειρία οι υπηρεσίες της Επιτροπής κατά τα τελευταία χρόνια, θεωρείται απίθανο να ανατεθεί η στρατηγική διαχείριση ενός συστήματος του, οποίου οι μόνοι χρήστες είναι τα κράτη μέλη και εξουσιοδοτημένοι τρίτοι μόνο στην Επιτροπή ακόμη και στην περίπτωση που θα υποβοηθείται από μια επιτροπή. Επιπλέον, η σημερινή εσωτερική οργάνωση της Επιτροπής (με διαφορετικές γενικές διευθύνσεις ανά τομέα δραστηριότητες) δεν θα επέτρεπε τη κεντρική στρατηγική διαχείριση ευρείας κλίμακας συστημάτων τεχνολογιών πληροφόρησης σε διάφορους τομείς δραστηριότητας, ώστε να δημιουργηθούν οικονομίες κλίμακας και συνέργιες.

Για το λόγο αυτό η στρατηγική διαχείριση του SIS II μόνο από τις υπηρεσίες της Επιτροπής δεν αποτελεί ρεαλιστική λύση.

7.2.1.3. Στρατηγική διαχείριση από κάποια υπηρεσία ή από κάποια δομή που θα έχει σχέση με κάποια υπηρεσία

Θα μπορούσε να εξετασθεί το ενδεχόμενο της δημιουργίας μιας εκτελεστικής υπηρεσίας που θα ήταν ειδικά επιφορτισμένη με τη διαχείριση ευρείας κλίμακας συστημάτων πληροφόρησης. Μια τέτοια λύση θα μπορούσε να περιλάβει - προκειμένου να φθάσει ένα «κρίσιμο μέγεθος» διαχείρισης συστημάτων τεχνολογιών πληροφόρησης τα οποία θα μπορούσαν να προκαλέσουν επαρκείς συνέργιες ώστε να δικαιολογούν τις σημαντικές αρχικές επενδύσεις για τη δημιουργία μιας τέτοιας υπηρεσίας - την ανάγκη να εξεταστεί το ενδεχόμενο διαχείρισης των ευρείας κλίμακας συστημάτων πληροφόρησης και σε άλλους τομείς εκτός του τομέα της δικαιοσύνης και των εσωτερικών υποθέσεων τα οποία διαχειρίζεται προς το παρόν η Επιτροπή για λογαριασμό των κρατών μελών. Για παράδειγμα θα πρέπει να εξεταστεί το ενδεχόμενο ανάθεσης σε μια τέτοια υπηρεσία της παροχής ορισμένων βασικών υπηρεσιών που παρέχονται προς το παρόν στο πλαίσιο του προγράμματος IDA, όπως είναι το δίκτυο ανταλλαγής δεδομένων ανάμεσα στις διοικήσεις (TESTA). Το γεγονός αυτό εντούτοις θα μπορούσε να έχει επιπτώσεις στη δομή διαχείρισης, οι οποίες θα πρέπει να εξεταστούν προσεκτικά.

Μια εκτελεστική υπηρεσία θα μπορούσε να παράσχει το πλαίσιο όχι μόνο για το Σύστημα Πληροφοριών Σένγκεν αλλά και για άλλα σημερινά ((EURODAC) και μελλοντικά ευρείας κλίμακας συστήματα πληροφόρησης στον τομέα της δικαιοσύνης και των εσωτερικών υποθέσεων (VIS [24], άλλα μελλοντικά συστήματα που θα αφορούν π.χ. την αστική και ποινική συνεργασία) και πιθανόν άλλους τομείς δραστηριότητας που θα επιτρέπουν συνέργιες και τη δημιουργία οικονομιών κλίμακας.

[24] Σύστημα Πληροφοριών για τις Βίζες.

Εντούτοις, όσον αφορά την υπηρεσία, η στρατηγική διαχείριση από την ίδια την υπηρεσία (δηλαδή τους διευθυντές της) θα προϋπέθετε ότι η υπηρεσία δεν θα διέθετε απλώς την απαραίτητη γνώση όσον αφορά τον ίδιο τον τομέα (πράγμα απίθανο) αλλά θα έπρεπε επίσης να είναι σε θέση να λαμβάνει αυτόνομες στρατηγικές - και συχνά πολιτικές - αποφάσεις που θα ήταν ασυμβίβαστες με το εκτελεστικό της καθεστώς. Τα καθήκοντα που απαιτούν διακριτικές εξουσίες για την υλοποίηση των πολιτικών επιλογών παραμένουν στην αρμοδιότητα της Επιτροπής [25]

[25] Κανονισμός του Συμβουλίου (ΕΚ) αριθ. 58/2003 της 19ης Δεκεμβρίου 2002 για τη θέσπιση του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων.

Για το λόγο αυτό όλες οι εκτελεστικές υπηρεσίες θα διευθύνονται από μια δομή στρατηγικής διαχείρισης που θα έχει σχέση με κάποια υπηρεσία, δηλαδή από έναν διευθυντή που θα ορίσει η Επιτροπή και από μια διευθυντική επιτροπή, η οποία θα αποτελείται από μέλη που θα ορίσει η Επιτροπή. Δεδομένου ότι μια τέτοια διευθυντική επιτροπή, η οποία θα είναι αναπόσπαστο μέρος μιας εκτελεστικής υπηρεσίας, θα αποτελούσε τον ιδανικό σύνδεσμο ανάμεσα στην εκτελεστική υπηρεσία, τα ευρωπαϊκά όργανα και τους χρήστες του SIS II και θα ήταν η κατάλληλη λύση για τη μελλοντική στρατηγική διαχείριση του SIS II και για άλλα ευρείας κλίμακας συστήματα πληροφόρησης που διαχειρίζεται η υπηρεσία, και θα επέτρεπε τη δημιουργία συνεργιών και μια πιο σύγχρονη λειτουργία των ευρείας κλίμακας συστημάτων πληροφόρησης των οποίων οι λειτουργίες θα μπορούσαν να ήταν εν μέρει συνδεδεμένες μεταξύ τους.

Είναι αυτονόητο ότι το θεσμικό πλαίσιο και ειδικότερα οι νομοθετικές εξουσίες του Συμβουλίου δεν μπορούν να τροποποιηθούν με μια τέτοια λύση και ότι θα πρέπει να υποβάλλονται εκτεταμένες και τακτικές εκθέσεις προς το Συμβούλιο, το Ευρωπαϊκό Κοινοβούλιο και την Επιτροπή.

Επιπλέον, δεδομένης της σημασίας και του μεγέθους του SIS II και κατά συνέπεια της μάλλον συχνής ανάγκης για στρατηγικές αποφάσεις, ορισμένα συνήθη καθήκοντα καθώς και η προετοιμασία των συσκέψεων της Διευθυντικής Επιτροπής θα μπορούσαν να ανατεθούν σε ένα Εκτελεστικό Συμβούλιο υπό την προεδρία της Επιτροπής.

Δεν θα πρέπει όμως να υποτιμηθούν οι διοικητικές προσπάθειες και το διοικητικό κόστος για τη δημιουργία μιας εκτελεστικής υπηρεσίας. Επειδή ένας από τους όρους για τη δημιουργία μιας υπηρεσίας είναι ότι «η απόφαση για την ανάθεση καθηκόντων σε εξωτερικούς συνεργάτες θα πρέπει πάντα να λαμβάνεται για λόγους καλής διαχείρισης ... και για λόγους μεγαλύτερης αποτελεσματικότητας σε σχέση με την άμεση διαχείριση» [26], θα πρέπει να γίνει μια προσεκτική ανάλυση της δημοσιονομικής επίπτωσης (η οποία υπερβαίνει τα όρια της παρούσας ανακοίνωσης) πριν από τη λήψη οποιασδήποτε απόφασης για την ανάθεση εργασιών.

[26] Βλέπε ανακοίνωση σχετικά με την ανάθεση σε τρίτους της διαχείρισης κοινοτικών προγραμμάτων, Έγγραφο COM(2000) 788 τελικό της 13 Δεκεμβρίου 2000.

Μόλις αποφασιστεί η δημιουργία οποιασδήποτε υπηρεσίας και επειδή η δημιουργία μιας δομής στρατηγικής διαχείρισης δεν συνδέεται κατ' ανάγκη με τη φυσική δημιουργία της υπηρεσίας, μια δομή στρατηγικής διαχείρισης θα μπορούσε να δημιουργηθεί εν ανάγκη ακόμα και στην περίπτωση που το σύστημα θα ήταν έτοιμο αλλά δεν θα είχαν λυθεί όλα τα προβλήματα που έχουν σχέση με τη δημιουργία μιας υπηρεσίας. Η δομή στρατηγικής διαχείρισης (Διευθυντική Επιτροπή και Εκτελεστικό Συμβούλιο) θα μπορούσε να προηγηθεί της φυσικής δημιουργίας της υπηρεσίας ή με άλλα λόγια θα μπορούσε να αποτελέσει τον «πυρήνα» μιας υπηρεσίας «in statu nascendi».

7.2.2. Λειτουργική διαχείριση

Η λειτουργική διαχείριση θα πρέπει κανονικά να γίνεται στην φυσική έδρα του κεντρικού τμήματος από έναν οργανισμό ο οποίος θα πρέπει να έχει την κατάλληλη ικανότητα και να συμμορφούται προς τις απαιτήσεις ασφαλείας.

Παρά το γεγονός ότι πρόκειται για έναν τομέα ο οποίος θα μπορούσε θεωρητικά να ανατεθεί σε εξωτερικούς συνεργάτες, λόγω της ευαισθησίας των δεδομένων SIS (δημόσια τάξη και ασφάλεια και διακίνηση προσώπων) δεν κρίνεται σκόπιμο να ανατεθούν βασικοί τομείς του συστήματος (δηλαδή η επεξεργασία των πραγματικών δεδομένων) σε ιδιωτικές εταιρείες. Η λειτουργική διαχείριση του συστήματος θα μπορούσε κατ' αυτό τον τρόπο να είναι η βασική δραστηριότητα της μελλοντικής υπηρεσίας (βλέπε παραπάνω). Αυτό φυσικά δεν θα απέκλειε τη δυνατότητα ανάθεσης σε ιδιωτικές εταιρείες συνηθισμένων εργασιών όπως είναι η τεχνική συντήρηση (π.χ. σύστημα γραφείων βοηθείας), όπως συμβαίνει με ορισμένες εθνικές διοικήσεις.

Η λειτουργική διαχείριση θα μπορούσε κατ' αυτόν τον τρόπο να ανατεθεί μελλοντικά σε μια εκτελεστική υπηρεσία.

Εντούτοις, όπως θα εξηγηθεί παρακάτω όταν θα συζητηθεί το θέμα της έδρας, σε αντίθεση με τη στρατηγική διαχείριση η λειτουργική διαχείριση κατά την φάση ανάπτυξης του SIS II (μέχρι το 2006) συνδέεται αναγκαστικά με το θέμα της έδρας (βλέπε παρακάτω).

Οι απαραίτητοι προϋπολογισμοί μετά την έναρξη λειτουργίας του SIS II θα καταρτισθούν αργότερα με βάση τα στοιχεία που θα διαθέσει ο ανάδοχος που θα προκύψει από το διαγωνισμό.

7.3. Έδρα του κεντρικού τμήματος του SIS II

Οι ισχύοντες κανόνες Σένγκεν ορίζουν ότι το Σύστημα Πληροφοριών Σένγκεν βρίσκεται στο Στρασβούργο.

Όσον αφορά το SIS II, μια απόφαση σχετικά με την έδρα του κεντρικού τμήματος του SIS II θα πρέπει να ληφθεί μέχρι τον Ιούνιο του 2004 το αργότερο πριν υπογραφεί η σύμβαση με τον ανάδοχο του SIS II [27]. Επιπλέον, σε αντίθεση με το τωρινό σύστημα που δεν προβλέπει κάποιο σύστημα για τη συνέχιση της λειτουργίας η οποία θα επιτρέπει την πλήρη συνέχιση της λειτουργίας σε περίπτωση που δεν θα είναι διαθέσιμο το βασικό σύστημα (π.χ. μετά από κάποια πυρκαγιά), λόγω της απαίτησης για υψηλή διαθεσιμότητα του SIS II θα πρέπει να βρεθεί μια δεύτερη έδρα για ένα τέτοιο Σύστημα Συνέχισης της Λειτουργίας.

[27] Θα πρέπει να επισημανθεί ότι στην περίπτωση που επιβεβαιωθεί «ότι υπάρχει συνέργια» με το SIS II και το VIS διαθέτει κοινή τεχνική βάση με το SIS II, το κεντρικό τμήμα του VIS θα τοποθετηθεί στο ίδιο μέρος με το SIS II.

Το τωρινό SIS βρίσκεται σε ένα ειδικό κτίριο υψηλής ασφάλειας που κατασκευάστηκε το 1993 και κόστισε 5 εκατ. ευρώ. Η έδρα που θα επιλεγεί για οποιαδήποτε μελλοντική υπηρεσία που θα ασχολείται με τη λειτουργική διαχείριση θα πρέπει να είναι το ίδιο ασφαλής με το Στρασβούργο και να είναι διαθέσιμη πριν από τον Σεπτέμβριο του 2004. Επειδή είναι αδύνατον να κατασκευαστεί ένα τέτοιο κτίριο εντός της εν λόγω προθεσμίας, εκτός εάν υπάρχει ήδη κάποιο το οποίο είναι το ίδιο ασφαλές, η μόνη δυνατότητα θα ήταν η χρησιμοποίηση των κτιρίων του τωρινού SIS στο Στρασβούργο για την εγκατάσταση του SIS II. Ανεξάρτητα από τον τόπο που θα εγκατασταθεί το βασικό σύστημα, θα πρέπει να βρεθούν κατάλληλα κτίρια για την εγκατάσταση του Συστήματος Συνέχισης της Λειτουργίας, αλλά η εγκατάσταση του Συστήματος Συνέχισης της Λειτουργίας μπορεί να γίνει αργότερα (σε σχέση με την εγκατάσταση του βασικού συστήματος).

Η απόφαση για τη λειτουργική διαχείριση θα πρέπει να ληφθεί το αργότερο μέχρι τον Ιούνιο του 2004 που θα υπογραφεί η σύμβαση για το SIS II με τον ανάδοχο που θα προκύψει από τον διαγωνισμό για το SIS II .

Σε αντίθεση με τη στρατηγική διαχείριση, η οποία θα πρέπει να δημιουργηθεί λίγο πριν την έναρξη της λειτουργία του SIS II, η λειτουργική διαχείριση θα πρέπει να έχει δημιουργηθεί μέχρι τον Σεπτέμβριο του 2004 για την υποστήριξη της προσπάθειας της Επιτροπής για την ανάπτυξη του συστήματος, δηλαδή για την προετοιμασία των κτιρίων, την πραγματοποίηση δοκιμών κλπ.

Εάν υποτεθεί ότι θα συμφωνηθεί να εγκατασταθεί το SIS II προσωρινά στο Στρασβούργο μέχρι να δημιουργηθεί στο μέλλον κάποια υπηρεσία, η λειτουργική διαχείριση θα πρέπει να ανατεθεί επίσης προσωρινά στη γαλλική διοίκηση χωρίς όμως να αποκλειστεί η δυνατότητα ανάθεσης σε τρίτους ορισμένων λειτουργικών εργασιών οι οποίες δεν μπορούν να πραγματοποιηθούν από μια δημόσια υπηρεσία.

Προκειμένου να αποφευχθεί οποιαδήποτε σύγχυση καθηκόντων θα πρέπει να γίνει μια σαφής συμφωνία ("Συμφωνία σε επίπεδο υπηρεσιών") ανάμεσα στην Επιτροπή και στη λειτουργική διαχείριση με την οποία θα προσδιορίζεται ποιος θα κάνει τί, πότε και πώς. Σύμφωνα με την απόφαση σχετικά με την τοποθεσία η συμφωνία αυτή ενδέχεται να συνεχιστεί (και να προσαρμοσθεί) ανάμεσα στη στρατηγική διαχείριση και στη λειτουργική διαχείριση μόλις το έργο φθάσει στη φάση της ανάπτυξης και προχωρήσει προς τη φάση της λειτουργίας. Με την έναρξη της φάσης της λειτουργίας το αργότερο θα πρέπει να δημιουργηθούν οι δομές στρατηγικής διαχείρισης. Ταυτόχρονα θα πρέπει να γίνει ο διαχωρισμός καθηκόντων ανάμεσα στη λειτουργική και στη στρατηγική διαχείριση.

8. Το μελλοντικο συστημα πληροφοριων για τισ βιζεσ και συνεργιεσ με το SIS II

8.1. Πολιτικό πλαίσιο

Με βάση τις κατευθυντήριες γραμμές που ενέκρινε το Συμβούλιο για το VIS στις 13 Ιουνίου 2002, η Επιτροπή πραγματοποίησε μια μελέτη σκοπιμότητας για την ανάλυση των τεχνικών και χρηματοοικονομικών πτυχών του VIS και - σύμφωνα με τις κατευθυντήριες γραμμές - την εκτίμηση των πιθανών συνεργιών με το SIS II. Η μελέτη σκοπιμότητας σχετικά με το VIS ολοκληρώθηκε και διαβιβάστηκε στο Συμβούλιο τον Μάιο του 2003.

Το Ευρωπαϊκό Συμβούλιο της Θεσσαλονίκης επισήμανε την ανάγκη χάραξης, μετά την πραγματοποίηση της μελέτης σκοπιμότητας σχετικά με το VIS εκ μέρους της Επιτροπής, κατευθυντήριων γραμμών σχετικά με τον προγραμματισμό της ανάπτυξης του συστήματος.

Στο πλαίσιο αυτό το Ευρωπαϊκό Συμβούλιο της Θεσσαλονίκης επεσήμανε την ανάγκη να υπάρξει ομοφωνία στο πλαίσιο της ΕΕ όσον αφορά τα αναγνωριστικά στοιχεία ή τα βιομετρικά δεδομένα, γεγονός που θα επέτρεπε την εξεύρεση εναρμονισμένων λύσεων για τα έγγραφα των υπηκόων τρίτων χωρών, τα διαβατήρια των πολιτών της Ευρωπαϊκής Ένωσης και τα συστήματα πληροφοριών (VIS και SIS II).

8.2. Εισαγωγή του Συστήματος Πληροφοριών για τις Βίζες (VIS)

Το VIS είναι ένα κοινό σύστημα που προτείνεται για την ανταλλαγή δεδομένων που αφορούν τις βίζες ανάμεσα στα κράτη μέλη. Δύο είναι οι βασικές διαδικασίες που προέκυψαν από τη μελέτη: αποθήκευση των δεδομένων σχετικά με τις Βίζες κατά τη διάρκεια της χορήγησης της βίζας και η χρησιμοποίησή τους όποτε και όταν είναι χρήσιμη αυτή η πληροφορία, για παράδειγμα κατά τους ελέγχους στα εξωτερικά σύνορα. Αυτές οι δύο διαδικασίες ενισχύουν τους στόχους του VIS όπως προβλέπονται στις κατευθυντήριες γραμμές του Συμβουλίου:

* διευκόλυνση της καταπολέμησης της απάτης,

* συμβολή στη βελτίωση της συνεργασίας ανάμεσα στα προξενεία και της ανταλλαγής πληροφοριών ανάμεσα στις κεντρικές προξενικές αρχές,

* διευκόλυνση των ελέγχων στα συνοριακά σημεία ελέγχου ή στα σημεία ελέγχου της μετανάστευσης ή στα αστυνομικά τμήματα,

* συμβολή στην πρόληψη του «εμπορίου της βίζας»,

* διευκόλυνση της εφαρμογής της σύμβασης του Δουβλίνου,

* υποβοήθηση των διαδικασιών επαναπροώθησης των πολιτών από τρίτες χώρες,

* συμβολή στη βελτίωση της εφαρμογής της πολιτικής σχετικά με την κοινή βίζα και την εσωτερική ασφάλεια καθώς και στην καταπολέμηση της τρομοκρατίας.

Το σύστημα θα έχει τη δυνατότητα σύνδεσης τουλάχιστον 27 κρατών μελών, 12 000 χρηστών VIS και 3 500 προξενικών υπηρεσιών σε ολόκληρο τον κόσμο. Η μελέτη βασίζεται στην υπόθεση ότι κάθε χρόνο θα εξετάζονται 20 εκατ. αιτήσεις για τη χορήγηση βίζας.

Σύμφωνα με τις κατευθυντήριες γραμμές του Συμβουλίου, το VIS θα πρέπει να περιλαμβάνει ένα κεντρικό Σύστημα Πληροφοριών για τις Βίζες (C-VIS) και ένα εθνικό Σύστημα Πληροφοριών για τις Βίζες (N-VIS) σε κάθε κράτος μέλος. Πάνω σ' αυτή τη βάση εξετάστηκαν δύο αρχιτεκτονικές λύσεις: χωριστό VIS, σύνδεση του VIS με το SIS II ενόψει των συνεργιών.

Άλλα θέματα της μελέτης - σύμφωνα με τις κατευθυντήριες γραμμές του Συμβουλίου - είναι οι υποδομές επικοινωνίας για το VIS, η μελλοντική ανάπτυξη του ενημερωτικού δελτίου VISION του Σένγκεν, η διαλειτουργικότητα με άλλα συστήματα και οι κατηγορίες πληροφοριών που πρέπει να αποθηκεύονται και να επεξεργάζονται, δηλαδή τα αλφαριθμητικά στοιχεία, οι φωτογραφίες, τα συνοδευτικά έγγραφα και τα βιομετρικά αναγνωριστικά στοιχεία.

Οι κατευθυντήριες γραμμές του Συμβουλίου της 13ης Ιουνίου 2003 προβλέπουν ότι «ψηφιακές φωτογραφίες και άλλα βιομετρικά στοιχεία σχετικά με τον κάτοχο της Βίζας θα μπορούσαν επίσης να εισάγονται στο VIS, όταν προστίθενται στο φάκελο της Βίζας». Η μελέτη εξέτασε τρεις λύσεις, οι οποίες προς το παρόν μπορούν να θεωρηθούν ως βιομετρικά αναγνωριστικά στοιχεία,: την ιριδοσκόπηση, την αναγνώριση του προσώπου και τα δακτυλικά αποτυπώματα. Προτείνει την τελευταία λύση ως το βασικό βιομετρικό αναγνωριστικό στοιχείο και τη χρήση της αναγνώρισης του προσώπου ως ενός πρόσθετου στοιχείου ελέγχου. Εντούτοις, με τη χρησιμοποίηση της βιομετρίας σε τέτοια κλίμακα που δεν έχει προηγούμενο, το σύστημα θα προσλάβει μια νέα και άγνωστη διάσταση. Η μελέτη τονίζει με σαφήνεια ότι το θέμα αυτό θα μπορούσε να έχει μεγάλη επίπτωση σε ένα τέτοιο σύστημα τόσο από τεχνική όσο και από χρηματοοικονομική άποψη.

8.3. Πιθανές συνέργιες με ένα μελλοντικό Σύστημα Πληροφοριών για τις Βίζες (VIS)

Όπως προβλέπουν οι κατευθυντήριες γραμμές του Συμβουλίου, η δομή του νέου VIS πρέπει να είναι παρόμοια με αυτή του υπάρχοντος Συστήματος Πληροφοριών Σένγκεν (SIS). Το τωρινό σύστημα SIS αποτελείται από ένα κεντρικό σύστημα και από ένα εθνικό σύστημα. Επίσης, το σύστημα VIS θα μπορούσε να περιλαμβάνει ένα κεντρικό Σύστημα Πληροφοριών για τις Βίζες (C-VIS) και σε κάθε κράτος ένα εθνικό σύστημα (N-VIS) με μια διασύνδεση με το κεντρικό σύστημα. Οι προξενικές υπηρεσίες και οι άλλες εθνικές αρχές (συνοριακά σημεία ελέγχου, αστυνομικές και μεταναστευτικές αρχές) θα χρειαστεί να συνδεθούν με τις αντίστοιχες N-VIS ώστε να επωφεληθούν από τις υπηρεσίες VIS.

Για το λόγο αυτό το Σύστημα Πληροφοριών για τις Βίζες θα αποτελείται από τρία επίπεδα:

* Κεντρικό επίπεδο, που θα αποκαλείται το Κεντρικό Σύστημα Πληροφοριών για τις Βίζες (C-VIS), με μια μόνο αρμόδια αρχή η οποία θα οριστεί στο μέλλον.

* Εθνικό επίπεδο, για κάθε κράτος μέλος, που θα περιλαμβάνει τα εθνικά συστήματα (Εθνικό Σύστημα Πληροφοριών για τις Βίζες, N-VIS) και τη διασύνδεσή τους με το C-VIS.

* Τοπικό επίπεδο, το οποίο θα περιλαμβάνει τις προξενικές υπηρεσίες, τα συνοριακά σημεία ελέγχου καθώς και τις μεταναστευτικές και αστυνομικές αρχές.

>ΑΝΑΦΟΡΑ ΣΕ ΓΡΑΦΗΚΟ>

Στο λειτουργικό επίπεδο οι χρήστες του VIS θα μπορούν να συμβουλεύονται το SIS II κατά τη χορήγηση της βίζας για να εξετάζουν εάν έχει δοθεί σήμα κινδύνου για όσους ζητούν τη χορήγηση βίζας ώστε να απαγορεύεται η είσοδός τους. Επίσης, οι χρήστες SIS (συνοριακά σημεία ελέγχου, αστυνομικές και μεταναστευτικές αρχές) που θα είναι συνδεδεμένοι με την τεχνική υποδομή SIS θα χρειαστεί να ελέγχουν την αυθεντικότητα της βίζας ή την ταυτότητα του ταξιδιώτη, και να εξακριβώνουν την ταυτότητα των ταξιδιωτών χωρίς έγγραφα, οπότε θα πρέπει να διευκολυνθεί η πρόσβασή τους στο νέο σύστημα.

Βάσει των προαναφερθέντων θα μπορούσε να πει κανείς ότι ενδέχεται να υπάρξουν συνέργιες ανάμεσα στα δύο συστήματα σε κεντρικό επίπεδο με βάση την υπόθεση ότι το VIS και το SIS II θα διαθέτουν μια κεντρική αρχιτεκτονική.

Οι εφικτές λύσεις για μια τέτοια αρχιτεκτονική συνεργιών:

* Λύση 1, κοινή τεχνική βάση, που προβλέπει την τοποθέτηση και των δύο συστημάτων στο ίδιο κτίριο, τη σύνδεσή τους με το ίδιο δίκτυο μέσω ενός κοινού σημείου πρόσβασης, τη χρησιμοποίηση των ίδιων τεχνολογιών, των ίδιων μέσων διαχείρισης και του ίδιου προσωπικού.

* Λύση 2, κοινή τεχνική βάση και υπηρεσίες, η οποία σε σχέση με την προαναφερόμενη (λύση 1) προβλέπει επιπλέον συνέργιες σε επίπεδο εφαρμογής. Ενδέχεται να υπάρξουν και κοινές υπηρεσίες ανάμεσα στα δύο συστήματα.

Και στις δύο αυτές λύσεις εντούτοις τα δεδομένα παραμένουν χωριστά.

Η συνέργιες δεν θα επηρεάσουν τις λειτουργίες των συστημάτων. Τόσο οι χρήστες του SIS ΙΙ όσο και οι χρήστες του VIS θα είναι σε θέση να ενεργούν απρόσκοπτα στην περίπτωση που υπάρξουν συνέργιες. Οι συνέργιες ελπίζεται ότι θα μειώσουν το κόστος ιδιοκτησίας τόσο του VIS όσο και του SIS II.

Θα μπορούσαν επίσης να προκληθούν και άλλες συνέργιες: το VIS και το SIS II θα μπορούσαν να χρησιμοποιούν ένα κοινό σύστημα συνέχισης της λειτουργίας σε κεντρικό επίπεδο με σημαντική μείωση του κόστους. Και τα δύο συστήματα θα μπορούσαν να αναπτυχθούν στο πλαίσιο μιας κοινής διαχειριστικής οργάνωσης η οποία θα είχε την εποπτεία της υλοποίησής των, με μια κοινή προκήρυξη διαγωνισμού και για τα δύο συστήματα.

Συνιστάται η τεχνική σύνδεση του VIS και του SIS II σε κεντρικό επίπεδο λόγω της μείωσης του συνολικού κόστους των επενδύσεων και των λειτουργιών. Προκειμένου να μεγιστοποιηθούν οι συνέργιες ανάμεσα στα συστήματα, προτείνεται η παράλληλη υλοποίηση του VIS και του SIS II καθώς και η δημοσίευση μιας κοινής προκήρυξης διαγωνισμού και για τα δύο συστήματα. Προτείνεται επίσης να αναλάβει ένας και μόνο οργανισμός την ευθύνη για την υλοποίηση του.

Εκτός από τα προφανή πλεονεκτήματα της συνέργιας σε κεντρικό επίπεδο, τα κράτη μέλη μπορούν επίσης να αντλήσουν σημαντικά οφέλη και να πραγματοποιήσουν οικονομίες από αυτή τη συνέργια.

Χιλιάδες τελικοί χρήστες, οι οποίοι ανήκουν στις αστυνομικές αρχές, στις υπηρεσίες συνοριακού ελέγχου και στις μεταναστευτικές υπηρεσίες, για παράδειγμα, θα μπορούσαν να χρησιμοποιήσουν τον εξοπλισμό του SIS II για να ελέγχουν τις πληροφορίες σχετικά με τη Βίζα μέσω της υποδομής του μελλοντικού SIS II. Κατ' αυτό τον τρόπο θα μπορούσαν να αποφευχθούν οι πρόσθετες επενδύσεις για ειδικό εξοπλισμό VIS και να εναρμονιστούν και να απλοποιηθούν οι καθημερινές εργασίες.

Visa issue // Χορήγηση βίζας

Via the VIS infrastructure // Μέσω της υποδομής VIS

Visa request // Αίτηση για βίζα

National domain VIS // Εθνικό πεδίο VIS

Community Domain VIS // Κοινοτικό πεδίο VIS

Communication infrastructure SIS II // Υποδομή επικοινωνίας SIS II

Visa and traveler verification // Έλεγχος της βίζας και του ταξιδιώτη

Person identification // Αναγνώριση προσώπου

>ΑΝΑΦΟΡΑ ΣΕ ΓΡΑΦΗΚΟ>

Η ροή πληροφοριών για τους τελικούς χρήστες SIS και VIS.

Επεξήγηση:

CP = Προξενική υπηρεσία

N-VIS = Εθνικό VIS

C-VIS = Κεντρικό VIS

PIB LC = Τοπικά συστήματα, αστυνομικές και μεταναστευτικές αρχές και συνοριακός έλεγχοςl

NI= Εθνική διασύνδεση SIS

SIS II CS = Βασικό σύστημα SIS, κεντρικό επίπεδο

Όποια και αν είναι η συνέργια που θα προκύψει, τα συμπεράσματα του Συμβουλίου της 5ης και της 6ης Ιουνίου καθώς και τα συμπεράσματα του Ευρωπαϊκού Συμβουλίου της Θεσσαλονίκης τόνισαν με έμφαση ότι το VIS δεν θα πρέπει να καθυστερήσει τη δημιουργία του SIS II [28]. Στο πλαίσιο του προγραμματισμού του έργου οι υπηρεσίες της Επιτροπής έχουν δώσει ιδιαίτερη προσοχή στη δυνατότητα διαχωρισμού της διαχείρισης του VIS από τη διαχείριση του SIS II σε περίπτωση που υπάρξει καθυστέρηση σχετικά με το VIS, σε τρόπο ώστε να μην έχει επιπτώσεις η καθυστέρηση αυτή στο χρονοδιάγραμμα υλοποίησης του SIS II.

[28] Απόσπασμα από τα συμπεράσματα της προεδρίας, Ευρωπαϊκό Συμβούλιο της 19ης και 20ης Ιουνίου 2003: "Το Ευρωπαϊκό Συμβούλιο καλεί την Επιτροπή να προετοιμάσει τις κατάλληλες προτάσεις, ξεκινώντας με αυτές που αφορούν τη Βίζα, και να τηρήσει απόλυτα το χρονοδιάγραμμα για την καθιέρωση του Συστήματος Πληροφοριών Σένγκεν II".

8.4. Χρηματοοικονομική επισκόπηση του VIS

Το επενδυτικό και το ετήσιο λειτουργικό κόστος θα εξαρτηθούν από την απόφαση για την επιλογή των λειτουργιών και για τον τρόπο υλοποίησης. Η βιομετρία και οι λειτουργίες που αφορούν τα συνοδευτικά έγγραφα θα αντιπροσωπεύουν το 90% του κόστους. Σύμφωνα με την πρώτη ανταλλαγή απόψεων στο πλαίσιο της ομάδας εργασίας για τη βίζα και τις SCIFA τα πρώτα στοιχεία που θα περιλαμβάνει ένα κοινό σύστημα VIS θα είναι μόνο αλφαριθμητικά δεδομένα και φωτογραφίες. Τα βιομετρικά στοιχεία και τα συνοδευτικά έγγραφα θα εισαχθούν αργότερα.

Το κόστος για τη δημιουργία και τη λειτουργία ενός ξεχωριστού συστήματος VIS, το οποίο θα βασίζεται σε μια κεντρική αρχιτεκτονική και θα περιλαμβάνει μόνο αλφαριθμητικά στοιχεία και φωτογραφίες, εκτιμάται ως εξής:

>ΘΕΣΗ ΠIΝΑΚΑ>

Το κόστος για την προτεινόμενη λύση, στην περίπτωση που υπάρξουν συνέργιες με το SIS II υπό τη μορφή μιας κοινής τεχνικής βάσης για το SIS και το VIS, η οποία θα περιλαμβάνει μόνο αλφαριθμητικά δεδομένα και φωτογραφίες εκτιμάται ως εξής:

>ΘΕΣΗ ΠIΝΑΚΑ>

Αυτά τα ποσά δεν περιλαμβάνουν τους πρόσθετους εξωτερικούς πόρους για την ενίσχυση της Επιτροπής κατά τη διαχείριση, τον έλεγχο και την κατάρτιση των προγραμμάτων.

Αυτές οι εκτιμήσεις δεν καλύπτουν τις επενδύσεις και το λειτουργικό κόστος για τα εθνικά τμήματα του VIS πέραν του N-VIS, ειδικότερα το κόστος για την προσαρμογή των υφισταμένων εθνικών συστημάτων και για τις προβλεπόμενες συνδέσεις σε παγκόσμια κλίμακα με τις προξενικές υπηρεσίες και τον εξοπλισμό τους, για τη μεταφορά και την κατάρτιση του προσωπικού των προξενείων.

Το κόστος αυτό θα μπορούσε να κατανεμηθεί σε πολλά έτη επειδή τα κράτη μέλη θα χρειαστούν πολλά χρόνια να εξοπλίσουν όλες τις προξενικές τους υπηρεσίες και να προσαρμόσουν τα υφιστάμενα εθνικά συστήματα χορήγησης Βίζας. Η ακόλουθη γραφική παράσταση δείχνει τις εκτιμώμενες επενδύσεις καθώς και το ετήσιο λειτουργικό κόστος.

Για την εφαρμογή βιομετρικών μεθόδων και λειτουργιών σχετικά με τα συνοδευτικά έγγραφα το επενδυτικό κόστος του C-VIS και του N-VIS θα μπορούσε να ανέλθει στα 157 εκατ. ευρώ και το κόστος λειτουργίας θα μπορούσε να φθάσει τα 35 εκατ. ευρώ ετησίως στην περίπτωση που θα επιλεγόταν η λύση της κοινής τεχνικής βάσης με το SIS II. Σε περίπτωση ξεχωριστού VIS με κεντρική αρχιτεκτονική αυτό το επενδυτικό κόστος θα μπορούσε να φθάσει τα 158 εκατ. ευρώ με ετήσιο λειτουργικό κόστος 42 εκατ. ευρώ.

Το επενδυτικό κόστος για τη βιομετρία και τα συνοδευτικά έγγραφα θα μπορούσε επίσης να κατανεμηθεί σε πολλά έτη και θα χρειαστούν 5 χρόνια από την έναρξη της εφαρμογής για να φθάσει το ετήσιο λειτουργικό κόστος το ανώτατο ποσό.

Είναι δύσκολο όμως να γίνουν εκτιμήσεις στους τομείς της τεχνολογίας πληροφοριών, ειδικά ενόψει της πολύ δυναμικής βιομετρικής αγοράς όπου παρατηρείται προς το παρόν μεγάλη πτώση των τιμών.

Για το λόγο αυτό είναι λογικό να περιμένει κανείς ότι το τελικό κόστος θα είναι χαμηλότερο σε σχέση με τις προαναφερόμενες εκτιμήσεις, οι οποίες έγιναν με βάση τις τιμές αγοράς του Δεκεμβρίου 2002.

9. Νομική επίπτωση

Το SIS II θα χρειαστεί μια νομική βάση. Η ανάπτυξη του SIS II θα έχει επίσης μια νομική πτυχή. Στα συμπεράσματα εξάλλου του Συμβουλίου «Δικαιοσύνης και Εσωτερικών Υποθέσεων» της 5ης και 6ης Ιουνίου 2003 σχετικά με το SIS II, που αφορούν την αρχιτεκτονική και τις λειτουργίες του SIS II, διατυπώνεται το αίτημα «να προετοιμαστούν εγκαίρως οι απαραίτητες νομοθετικές προτάσεις βάσει των αρχών που διέπουν τα εν λόγω συμπεράσματα».

Επειδή τα νέα νομικά κείμενα θα πρέπει να είναι «συμβιβάσιμα με τη Συνθήκη του Άμστερνταμ», η ανάπτυξη του SIS II αποτελεί την κατάλληλη ευκαιρία για να αντικατασταθεί ολόκληρος ο τίτλος IV της Σύμβασης Σένγκεν από τα νέα νομικά κείμενα. Θα επιτρέπει επίσης στο Ευρωπαϊκό Κοινοβούλιο να ασκεί όλες τις αρμοδιότητές του σε σχέση με το SIS II.

Όσον αφορά το VIS είναι αυτονόητο ότι, παρ' όλες τις τεχνικές συνέργιες, θα πρέπει να δημιουργηθεί ένα ξεχωριστό νομικό πλαίσιο.

10. Προστασία των δεδομενων προσωπικου χαρακτηρα

Με τις αρχές που είναι αρμόδιες για την προστασία των δεδομένων θα πρέπει να γίνεται τακτική διαβούλευση σχετικά με τις προβλεπόμενες εξελίξεις όσον αφορά το SIS II. Η διαβούλευση αυτή θα πρέπει να αφορά ειδικά τις νέες λειτουργίες και την κατάταξη σε κατηγορίες των δεδομένων προσωπικού χαρακτήρα, την πρόσβαση σ' αυτά τα δεδομένα από τις δημόσιες αρχές, την άσκηση των δικαιωμάτων των διάφορων προσώπων και γενικότερα τις απαραίτητες εγγυήσεις. Η διαβούλευση θα πρέπει να αφορά επίσης το θέμα της αντιμετώπισης εντός του SIS II των βιομετρικών δεδομένων και των φωτογραφιών, του συσχετισμού των καταχωρήσεων και της ανταλλαγής δεδομένων με το VIS.

Η αρχιτεκτονική του συστήματος που σχεδιάζει η Επιτροπή διαθέτει την απαραίτητη ευελιξία ώστε να μπορεί να προσαρμόζεται εύκολα με βάση τις απαιτήσεις που θα προκύψουν από τους κανόνες σχετικά με την προστασία των δεδομένων προσωπικού χαρακτήρα.

Το θέμα της φυσικής και λογισμικής προστασίας των δεδομένων προσωπικού χαρακτήρα από πρόσωπα που δεν έχουν δικαίωμα πρόσβασης σε αυτά αποτελεί αναπόσπαστο μέρος της ανάπτυξης του συστήματος του οποίου αποτελεί ένα από τα βασικά στοιχεία (βλ. σημείο 1.3).

11. Συμπεράσματα

Μέχρι σήμερα οι εργασίες που έχουν γίνει για τη δημιουργία του SIS II είναι απόλυτα σύμφωνες προς τις προαναφερόμενες προβλέψεις.

Έχουν ληφθεί όλα τα αναγκαία μέτρα ώστε να τηρηθεί το φιλόδοξο χρονοδιάγραμμα σύμφωνα με το οποίο η λειτουργία του συστήματος πρόκειται να ξεκινήσει στο τέλος του έτους 2006. Αυτό φυσικά προϋποθέτει μια πολύ μεγάλη κινητοποίηση όλων των παραγόντων του έργου, την αυστηρή τήρηση των ενδιάμεσων σταδίων που περιγράφονται στην παράγραφο 2.1.3. καθώς και πολιτικές αποφάσεις, το αργότερο μέχρι την άνοιξη του 2004, σχετικά με τις πρόσθετες λειτουργίες και τον τόπο που θα εγκατασταθεί το μελλοντικό σύστημα.

Τα συμπεράσματα του Συμβουλίου Δικαιοσύνης και Εσωτερικών Υποθέσεων της 5ης και 6ης Ιουνίου 2003 στο Λουξεμβούργου επέτρεψαν στην Επιτροπή να δημοσιεύσει μια προκήρυξη του διαγωνισμού για το SIS II το φθινόπωρο του 2003 σύμφωνα με τις προβλέψεις.

Το Συμβούλιο, λαμβάνοντας υπόψη τις συστάσεις της μελέτης σκοπιμότητας καθώς και τις γνώμες της επιτροπής SIS II και των σχετικών ομάδων εργασίας του Συμβουλίου, επέλεξε τη λύση της κεντρικής αρχιτεκτονικής με μια ενιαία εθνική διασύνδεση σε κάθε κράτος μέλος. Αυτές οι εθνικές διασυνδέσεις θα είναι ομοιόμορφες και δεν θα περιέχουν τα δεδομένα του SIS. Τα κράτη μέλη που το επιθυμούν μπορούν να διατηρήσουν ένα εθνικό αντίγραφο της τράπεζας δεδομένων SIS με δική τους ευθύνη. Αυτά που δεν το επιθυμούν θα μπορούν να διερευνούν κατευθείαν το κεντρικό σύστημα γεγονός που προϋποθέτει διαθεσιμότητα, αρτιότητα και διαρκή ενημέρωση των δεδομένων SIS. Το απαραίτητο υψηλό επίπεδο διαθεσιμότητας ανάγκασε το Συμβούλιο να πάρει την απόφαση για την εγκατάσταση ενός συστήματος έκτακτης ανάγκης σε ένα διαφορετικό μέρος και να δημιουργηθεί μια υποδομή επικοινωνίας που θα παρέχει τις απαραίτητες εγγυήσεις διαθεσιμότητας. Το κεντρικό σύστημα και οι εθνικές διασυνδέσεις θα πρέπει φυσικά να διαθέτουν ένα αρκετά υψηλό επίπεδο ασφάλειας.

Όσον αφορά τις λειτουργικές απαιτήσεις, το Συμβούλιο συμπέρανε ότι το SIS II πρέπει να παραμείνει ένα σύστημα « hit/no hit » και να περιλαμβάνει συμπληρωματικές λειτουργίες σε σχέση με αυτές που υπάρχουν σήμερα. Ορισμένες από αυτές τις λειτουργίες ορίζονται με σαφήνεια στα συμπεράσματα του Συμβουλίου [29], ορισμένες ακόμη θα πρέπει να καθοριστούν πριν την έναρξη της λεπτομερούς ανάλυσης, εάν τα κράτη μέλη θέλουν να είναι διαθέσιμες όταν θα ξεκινήσει η λειτουργία του SIS II (συσχετισμός των καταχωρήσεων, νέα πεδία για τις καταχωρήσεις, χώροι αποθήκευσης των φωτογραφιών και δακτυλικά αποτυπώματα των καταζητούμενων προσώπων...).

[29] Έγγραφο 9808/03 SIRIS 47 CATS 34 ASIM 31 COMIX 330

Το Συμβούλιο ζήτησε να γίνει σε εύθετο χρόνο η προετοιμασία των νομοθετικών διατάξεων ώστε να εγκριθούν εγκαίρως.

Το Συμβούλιο κάλεσε τις σχετικές ομάδες εργασίας του Συμβουλίου να επεξεργαστούν συμπεράσματα σχετικά με την εγκατάσταση, τη διαχείριση και τη χρηματοδότηση του SIS II προκειμένου να εγκριθούν μέχρι τον Μάιο του 2004 το αργότερο. Οι προτάσεις σχετικά με τη δημιουργία μιας υπηρεσίας που περιλαμβάνονται στην παρούσα ανακοίνωση θα μπορούσαν να χρησιμεύσουν ως βάση συζήτησης για την επεξεργασία αυτών των συμπερασμάτων από τα οποία εξαρτάται η δυνατότητα εγκατάστασης του νέου συστήματος και η έναρξη των εργασιών ανάπτυξης.

Η μελέτη σκοπιμότητας απέδειξε ότι χρειάζονται επιπροσθέτως 14,45 εκατ. ευρώ για τη χρηματοδότησή του σε σχέση με τις εκτιμήσεις που περιλαμβάνονται σε μια προηγούμενη ανακοίνωση [30].. Επίσης η κατανομή ανάμεσα στα διάφορα οικονομικά έτη θα πρέπει να αναθεωρηθεί σε τρόπο ώστε να συγκεντρωθούν όλες οι αναλήψεις υποχρεώσεων (εκτός της Τ.Δ.Β.) στο 2005 και όχι στο 2005 και στο 2006 πλέον όπως είχε εκτιμηθεί αρχικά.

[30] COM(2001) 720 τελικό, παράρτημα.

Με βάση τα συμπεράσματα του Συμβουλίου Δικαιοσύνης και Εσωτερικών Υποθέσεων της 5ης και 6ης Ιουνίου 2003 [31] οι προδιαγραφές του συστήματος VIS θα ενσωματωθούν στην προκήρυξη του διαγωνισμού για το SIS II αλλά η ανάπτυξη των λειτουργιών του VIS θα αρχίσει μετά τη σχετική απόφαση του Συμβουλίου, η οποία πρόκειται να ληφθεί τον Δεκέμβριο του 2003 το αργότερο.

[31] Έγγραφο 9916/1/03 Αναθ. 1 Visa 97 Comix 341

Η προσέγγιση αυτή δίνει την ευκαιρία στα κράτη μέλη να μελετήσουν τις χρηματοοικονομικές πτυχές του συστήματος VIS και να επιλέξουν τα βιομετρικά αναγνωριστικά στοιχεία που πρόκειται να χρησιμοποιήσουν, διατηρούμενης παράλληλα της δυνατότητας να δημιουργηθούν συνέργιες ανάμεσα στα δύο συστήματα. Μια δεύτερη προκήρυξη διαγωνισμού θα μπορούσε να δημοσιευτεί αργότερα για τις βιομετρικές λειτουργίες που προβλέπονται στο πλαίσιο των δύο συστημάτων.

12. Παράρτημα 1: Χρονοδιάγραμμα Ιανουαρίου - Ιουνίου 2003 για το SIS II

Ημερομηνία // Περιγραφή

17 Ιανουαρίου // Συνεδρίαση της επιτροπής SIS II

27 Ιανουαρίου // Πρώτη έκδοση των εκθέσεων σκοπιμότητας

18 Φεβρουαρίου // Συνεδρίαση της επιτροπής SIS II

19 Μαρτίου // Συνεδρίαση της επιτροπής SIS II - Πρώτη μέρα

24 Μαρτίου // Συνεδρίαση της επιτροπής SIS II - Δεύτερη μέρα. Συμφωνία για την αποστολή των εκθέσεων σκοπιμότητας στο Συμβούλιο

9 Απριλίου // Σεμινάριο TAIEX

10 Απριλίου // Συνεδρίαση της επιτροπής SIS II. Συμφωνία για την αποστολή της έκθεσης ασφαλείας [32] στο Συμβούλιο

[32] Προέκυψε από τη μελέτη σκοπιμότητας.

14 Μαΐου // Συνεδρίαση της επιτροπής SIS II. Συμμετοχή των υπό προσχώρηση χωρών ως παρατηρητών

21 Μαΐου // Ημερίδα εργασίας για τον προγραμματισμό

12-13 Ιουνίου // Συνεδρίαση της επιτροπής SIS II

10 Ιουνίου // Ημερίδα εργασίας για τις λειτουργίες

19 Ιουνίου // Ημερίδα εργασίας για το έγγραφο ελέγχου των διασυνδέσεων

13. Παραρτημα 2: Προσωρινο Χρονοδιάγραμμα μεχρι το 2007

>ΑΝΑΦΟΡΑ ΣΕ ΓΡΑΦΗΚΟ>

14. Παραρτημα 3: Νομοθετικο δημοσιονομικο δελτίο

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Τομέας(-εις): Δικαιοσύνη και Εσωτερικές Υποθέσεις

Δραστηριότητα (-ες): Συνεργασία στον τομέα του τίτλου IV της συνθήκης για την ΕΚ (Βίζα, άσυλο, μετανάστευση και άλλες πολιτικές σχετικά με την ελεύθερη κυκλοφορία των προσώπων) και του τίτλου VI της Συνθήκης για την ΕΕ (αστυνομική και δικαστική συνεργασία σε ποινικές υποθέσεις)

Τίτλος της ενέργειας: Ανάπτυξη του συστήματος SIS II

1. Κονδύλια του προϋπολογισμού

ΜΕΡΟΣ Β: 18 08 02 (Β5-840) - Σένγκεν

2. Γενικά ποσά

2.1. Συνολικές πιστώσεις για τη δράση (Μέρος B): 314,3 εκατ. ευρώ για την ανάληψη υποχρεώσεων

2.2. Περίοδος υλοποίησης

2003-2006

2.3. Συνολική πολυετής εκτίμηση της δαπάνης

(α) Χρονοδιάγραμμα των πιστώσεων ανάληψης υποχρεώσεων/πιστώσεων πληρωμών (δημοσιονομικό δελτίο) (βλέπε σημείο 6.1.1)

σε εκατ. ευρώ (με τρία δεκαδικά ψηφία))

>ΘΕΣΗ ΠIΝΑΚΑ>

(β) Συνολική δημοσιονομική επίπτωση των ανθρώπινων πόρων και των άλλων λειτουργικών δαπανών (βλέπε σημεία 7.2 και 7.3)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

2.4. Συμφωνία με τον δημοσιονομικό προγραμματισμό και τις δημοσιονομικές προοπτικές

- Η πρόταση είναι σύμφωνη με τον υφιστάμενο δημοσιονομικό προγραμματισμό.

- X Η πρόταση θα περιλαμβάνει τον αναπρογραμματισμό των σχετικών κονδυλίων στις δημοσιονομικές προοπτικές.

- Η πρόταση ενδέχεται να απαιτήσει την εφαρμογή των διατάξεων της διοργανικής συμφωνίας.

2.5. Οικονομική επίπτωση στο εισόδημα:

Η πρόταση θα έχει τις εξής επιπτώσεις στο εισόδημα.

Η παρούσα πρόταση βασίζεται στο κεκτημένο Σένγκεν όπως ορίζεται στο παράρτημα Α της συμφωνίας που υπεγράφη στις 18 Μαΐου 1999 ανάμεσα στο Συμβούλιο αφενός και στη Δημοκρατία της Ισλανδίας και το Βασίλειο της Νορβηγίας αφετέρου για τη σύνδεση των δύο αυτών κρατών με τη θέση σε εφαρμογή, την εφαρμογή και την ανάπτυξη του κεκτημένου Σένγκεν [33]. Το άρθρο 12 σημείο 1 τελευταία παράγραφος αναφέρει τα εξής:

[33] ΕΕ L 176, 10 Ιουλίου 99, σ. 35

"Στις περιπτώσεις που οι λειτουργικές δαπάνες βαρύνουν τον γενικό προϋπολογισμό της Ευρωπαϊκής Κοινότητας η Ισλανδία και η Νορβηγία θα συμμετέχουν σ' αυτές τις δαπάνες συνεισφέροντας στον εν λόγω προϋπολογισμό ένα ποσό ετησίως το οποίο θα προσδιορίζεται με βάση το ακαθάριστο εγχώριο προϊόν τους καθώς και με βάση το ακαθάριστο εγχώριο προϊόν όλων των κρατών που συμμετέχουν".

Η συνεισφορά της Ισλανδίας και της Νορβηγίας εκτιμάται σε 2,128% (η εκτίμηση αυτή βασίζεται στα ποσά του 002 που θα προσδιορισθούν σύμφωνα με το προαναφερόμενο άρθρο).

(εκατ. ευρώ με τρία δεκαδικά ψηφία)

>ΘΕΣΗ ΠIΝΑΚΑ>

3. Δημοσιονομικά χαρακτηριστικά

>ΘΕΣΗ ΠIΝΑΚΑ>

4. Νομική βάση

Το παρόν δελτίο δεν αποτελεί ένα δημοσιονομικό δελτίο που συνοδεύει μια νομοθετική πρόταση αλλά ένα δελτίο σχετικά με την έναρξη ενός έργου. Η ανάπτυξη και η κατάσταση του SIS II θα απαιτήσει την έγκαιρη λήψη νομοθετικών μέτρων.

5. Περιγραφή και λόγοι

5.1. Ανάγκη για κοινοτική παρέμβαση

5.1.1. Επιδιωκόμενοι στόχοι

Το SIS αποτελεί ένα βασικό εργαλείο για τη σωστή παρακολούθηση της διακίνησης των προσώπων εντός ενός χώρου χωρίς ελέγχους στα εσωτερικά σύνορα, όπως προβλέπεται από τον Τίτλο V του τρίτου μέρους της συνθήκης για την ΕΚ. Το τωρινό σύστημα, το οποίο δημιουργήθηκε πριν από δέκα χρόνια και λειτουργεί από το 1995, πρέπει να εκσυγχρονιστεί και να τροποποιηθεί ώστε να επιτρέψει τη συμμετοχή όλων των κρατών μελών μετά τη διεύρυνση. Θα πρέπει να ξεκινήσουν οι μελέτες και οι ενέργειες για την καθιέρωση ενός SIS δεύτερης γενιάς. Οι δαπάνες που απαιτούνται για αυτές τις μελέτες και τις ενέργειες θα επιβαρύνουν το γενικό προϋπολογισμό των Ευρωπαϊκών Κοινοτήτων.

5.1.2. Τα μέτρα που ελήφθηκαν σε σχέση με την εκ των προτέρων αξιολόγηση

Το παρόν δημοσιονομικό δελτίο αφορά την παροχή τεχνικών συμβουλών, διαχειριστικών συμβουλών και την προμήθεια υλικού και λογισμικού κλπ. καθόλη τη διάρκεια εκτέλεσης του έργου και βασίζεται στα εξής:

- στις αρχικές εκτιμήσεις που έγιναν με βελγικές και σουηδικές πρωτοβουλίες,

- στην εκτίμηση των επιπτώσεων της τρέχουσας εργασίας στο πλαίσιο των ομάδων εργασίας του Συμβουλίου,

- στις εκτιμήσεις που βασίζονται στις κατευθυντήριες γραμμές της Επιτροπής και στην εμπειρία σε σχέση με συστήματα πληροφόρησης,

- στις εκτιμήσεις που βασίζονται στο αποτέλεσμα μιας ειδικής μελέτης σκοπιμότητας σχετικά με το SIS II που ολοκληρώθηκε στις αρχές του 2003,

- στην εμπειρία σε σχέση με την ανάπτυξη και τη διαχείριση του τωρινού SIS και στις προβλεπόμενες διαφορές ανάμεσα στα δύο συστήματα. Θα πρέπει να επισημανθεί ότι το SIS 1+ και η μετανάστευση προς το δίκτυο SISNET κόστισαν συνολικά 11 εκατ. ευρώ περίπου από τότε που ξεκίνησε το έργο. Το SIS II θα πρέπει να είναι σε θέση να εξυπηρετεί ένα πολύ μεγαλύτερο αριθμό χωρών, περισσότερα είδη πληροφοριών, μεγαλύτερο όγκο δεδομένων, να είναι ασφαλέστερο και να αποτελεί μια ευρέως διαθέσιμη και ευέλικτη λύση ώστε να διατηρηθεί επί ορισμένα χρόνια μετά την καθιέρωσή του που θα τεθούν νέα αιτήματα για αλλαγές.

Το SIS II είναι ένα σύστημα ευρείας κλίμακας, συγκρίσιμο με άλλα μεγάλα κοινοτικά συστήματα πληροφόρησης, όπως είναι το CIS [34] και το σύστημα «Διαμετακόμιση» [35]. Το συνολικό σχετικό ποσό είναι μεγαλύτερο από τις εκτιμήσεις που περιλαμβάνονται στο δημοσιονομικό δελτίο που είναι συνημμένο στις βελγοσουηδικές πρωτοβουλίες με τις οποίες προτείνεται η δημιουργία μιας επιτροπής η οποία θα υποβοηθεί την Επιτροπή στην εργασία της, αλλά βασίζεται σε μια λεπτομερή ανάλυση των συνηθισμένων αναγκών των συστημάτων πληροφόρησης αυτής της κλίμακας και σημασίας, ειδικά όσον αφορά τη διαχείριση και την ανάπτυξή τους.

[34] Custom Information System (σύστημα τελωνειακών πληροφοριών), που είναι ενσωματωμένο στο σύστημα IFIS (σύστημα καταπολέμησης της απάτης) που ανέπτυξε η Επιτροπή.

[35] Το "σύστημα διαμετακόμισης" είναι ένα τελωνειακό σύστημα το οποίο δημιούργησε και διαχειρίζεται η Επιτροπή.

Όσο προσεκτική και αν είναι η ανάλυση του κόστους του συστήματος, τα ποσά που δίνονται θα πρέπει να συνεχίσουν να θεωρούνται ως μια υπόθεση εργασίας. Θα μπορούσαν επίσης να επηρεαστούν από τις αποφάσεις που θα πάρει το Συμβούλιο (πρόσθετες λειτουργίες, επιλογή του τελικού δικτύου π.χ.) οι οποίες θα επηρεάσουν το σύστημα και τη τεχνική λύση που θα επιλεγεί για το SIS II. Επιπλέον, η μικρή προθεσμία υλοποίησης ενδέχεται να απαιτήσει και πρόσθετη εξωτερική ενίσχυση στο τελευταίο στάδιο του έργου.

5.1.3. Μέτρα που ελήφθησαν μετά των εκ των υστέρων αξιολόγηση

Επειδή ο σχεδιασμός και η διαχείριση του SIS II αποτελεί ευθύνη των κρατών μελών δεν θα γίνει καμία εκ των υστέρων αξιολόγηση σε κοινοτικό επίπεδο. Η ανάπτυξη του SIS II, όπως προτείνεται με την παρούσα ανακοίνωση, θα βασιστεί εντούτοις στην εμπειρία που αποκτήθηκε από την ανάπτυξη και τη διαχείριση του SIS I.

5.2. Προβλεπόμενες δράσεις και τρόπος χρηματοδότησής τους από τον προϋπολογισμό

* Λεπτομερές τεχνικό σχέδιο (Φάση ανάπτυξης και κατασκευής)

Μετά τη μελέτη σκοπιμότητας και την προκήρυξη διαγωνισμού για την επιλογή του αναδόχου που θα αναλάβει την τεχνική λύση (ο οποίος, υπό την ευθύνη και την επίβλεψη της Επιτροπής, θα ξεκινήσει τη δημιουργία του συστήματος). Θα ξεκινήσει η φάση του τεχνικού σχεδιασμού για τη σύνταξη όλων των εγγραφών που χρειάζονται για την ανάπτυξη του συστήματος. Θα γίνουν δοκιμές αποδοχής των εγγράφων αυτών πριν την ανάπτυξη.

* Ανάπτυξη και παράδοση του συστήματος

Μόλις ελεγχθεί με βάση τις απαιτήσεις των χρηστών το προτεινόμενο σύστημα θα αναπτυχθεί, θα δοκιμασθεί και θα παραδοθεί. Θα γίνουν δοκιμές αποδοχής για να διασφαλιστεί ότι το σύστημα θα είναι έτοιμο πριν τη μετανάστευση.

* Μετανάστευση, ενσωμάτωση και υποστήριξη

Η μετανάστευση από το SIS I προς το SIS II, μαζί με τις προετοιμασίες για την ενσωμάτωση των νέων κρατών μελών, αποτελεί την τελική φάση του έργου. Η μετανάστευση προς το SIS II θα αποτελέσει αντικείμενο μιας εκτίμησης των κινδύνων για να διαπιστωθεί αν θα είναι καλύτερα να λειτουργούν και τα δύο συστήματα παράλληλα επί μια μεταβατική περίοδο ή αν θα είναι καλύτερα να γίνει αμέσως η μετανάστευση από το SIS I προς το SIS II.

Επιπλέον, προκειμένου να διασφαλιστεί ότι θα ξεκινήσει καλά η λειτουργική φάση, η προκήρυξη του διαγωνισμού θα προβλέπει ότι ο ανάδοχος θα αναλάβει τη συντήρηση και την υποστήριξη.

Ειδική τεχνική εμπειρογνωμοσύνη και πρόσθετες μελέτες.

Η φύση του έργου δημιουργεί την ανάγκη για εμπειρογνωμοσύνη σε διάφορους τεχνικούς τομείς, όπως είναι ο τομέας της βιομετρικής αλλά και της ασφάλειας και του δικτύου. Για το λόγο αυτό θα πρέπει να ληφθούν μέτρα για πρόσθετες μελέτες και εξωτερικούς εμπειρογνώμονες.

5.3. Μέθοδοι εφαρμογής

Την ανάπτυξη θα τη διαχειρίζεται κατευθείαν η Επιτροπή η οποία θα χρησιμοποιεί εσωτερικό και εξωτερικό προσωπικό (επικουρικούς υπαλλήλους και εθνικούς εμπειρογνώμονες), επειδή χρειάζονται άτομα με υψηλή ειδίκευση και τεχνική εμπειρία. Τα κράτη μέλη θα συμμετέχουν ενεργά σε αυτή την εργασία μέσω της επιτροπής η οποία θα πρέπει να δημιουργηθεί προς το σκοπό αυτό ως αποτέλεσμα των βελγοσουηδικών πρωτοβουλιών.

6. Δημοσιονομική επίπτωση

6.1. Συνολική δημοσιονομική επίπτωση στο Μέρος Β - (καθόλη τη διάρκεια του προγραμματισμού)

6.1.1. Λειτουργικές δαπάνες σε σχέση με την ανάπτυξη, εγκατάσταση και υποστήριξη

Μεμονωμένες αναλήψεις υποχρεώσεων [36] (σε εκατ. ευρώ με τρία δεκαδικά ψηφία)

[36] Υπό τον όρο ότι θα διατεθούν οι απαραίτητες πιστώσεις από τον προϋπολογισμό, θα γίνουν αναλήψεις υποχρεώσεων συνολικού ποσού 4 εκατ. ευρώ και 10,45 εκατ. ευρώ αντίστοιχα κατά τη διάρκεια του 2003 και 2004. Αυτές οι συνολικές αναλήψεις υποχρεώσεων θα καλύψουν ολόκληρο το κόστος των σχετικών μεμονωμένων αναλήψεων υποχρεώσεων μέχρι τις 31 Δεκεμβρίου του έτους Ν+1.

>ΘΕΣΗ ΠIΝΑΚΑ>

6.2. Υπολογισμός του κόστους για κάθε μέτρο που προβλέπεται στο μέρος B (καθόλη τη διάρκεια του προγραμματισμού)

Πιστώσεις ανάληψης υποχρεώσεων (σε εκατ. ευρώ με τρία δεκαδικά ψηφία)

>ΘΕΣΗ ΠIΝΑΚΑ>

7. Επίπτωση στο προσωπικό και στις διοικητικές δαπάνες

7.1. Επίπτωση στους ανθρώπινους πόρους

Επειδή οι πόροι για το SIS II διατίθενται από το 2004, η επίπτωση στους ανθρώπινους και στους χρηματοοικονομικούς πόρους θα είναι η ίδια και κατά τα έτη 2004 και το 2005, όπως φαίνεται παρακάτω:

>ΘΕΣΗ ΠIΝΑΚΑ>

7.2. Συνολικό κόστος των ανθρώπινων πόρων

>ΘΕΣΗ ΠIΝΑΚΑ>

Τα ποσά αυτά αφορούν το σύνολο των δαπανών για δώδεκα μήνες.

7.3. Άλλες διοικητικές δαπάνες που προκύπτουν από τη δράση

>ΘΕΣΗ ΠIΝΑΚΑ>

Τα ποσά αυτά αποτελούν τις συνολικές δαπάνες για δώδεκα μήνες.

1 Να προσδιοριστούν τα τρία είδη επιτροπών και η ομάδα στην οποία ανήκουν.

I. Ετήσιο συνολικό ποσό (7.2 + 7.3) // 1 317 250 EUR

II. Διάρκεια της δράσης (2004-2006) // 3 έτη

III. Συνολικό κόστος δράσης (I x II) // 3 951 750 EUR

Οι ανάγκες σε ανθρώπινους και διοικητικούς πόρους θα καλυφθούν από τις πιστώσεις που θα διατεθούν στην αρμόδια ΓΔ από τον ετήσιο προϋπολογισμό.

8. Παρακολούθηση και αξιολόγηση

Κάθε έξι μήνες η Επιτροπή θα υποβάλλει στο Συμβούλιο και το Ευρωπαϊκό Κοινοβούλιο έκθεση σχετικά με την ανάπτυξη του SIS II.

Το SIS II θα αξιολογείται κάθε τέσσερα χρόνια για να εκτιμούνται τα αποτελέσματα και η αποτελεσματικότητα του συστήματος.

9. Μέτρα καταπολέμησης της απάτης

Οι συμβάσεις που θα συνάψει η Επιτροπή θα συμμορφούνται προς τις διατάξεις του κοινοτικού δικαίου περί δημοσίων συμβάσεων.